qundao/data-zh-poetry huggingface dataset:
涼州令·梁州令
作者：歐陽修
朝代：宋

翠樹芳條颭。的的裙腰初染。佳人攜手弄芳菲，綠陰紅影，共展雙紋簟。插花照影窺鸞鑑。只恐芳容減。不堪零落春晚，青苔雨後深紅點。一去門閒掩。重來卻尋朱檻。離離秋實弄輕霜，嬌紅脈脈，似見胭脂臉。人非事往眉空斂。誰把佳期賺。芳心只願長依舊，春風更放明年豔。
清商怨
作者：歐陽修
朝代：宋

關河愁思望處滿。漸素秋向晚。雁過南雲，行人回淚眼。雙鸞衾裯悔展。夜又永、枕孤人遠。夢未成歸，梅花聞塞管。
清明前一日韓子華以靖節斜川詩見招遊李園既歸遂苦風雨三日不能出窮坐一室家人輩倒殘壺得酒數杯泥深道路無人行去市又遠索於筐筥得枯魚乾蝦數種彊飲疾醉昏然便寐既覺索然因書所見奉呈聖俞
作者：歐陽修
朝代：宋

少年喜追隨，老大厭諠譁。
慙愧二三子，邀我行看花。
花開豈不好，時節亦云嘉。
因病既不飲，眾歡獨成嗟。
管絃暫過耳，風雨愁還家。
三日不出門，堆豗類寒鴉。
妻兒强我飲，飣餖果與瓜。
濁酒傾殘壺，枯魚雜乾蝦。
小婢立我前，赤脚兩髻丫。
軋軋鳴雙絃，正如艣嘔啞。
坐令江湖心，浩蕩思無涯。
寵祿不知報，鬢毛今已華。
有田清潁間，尚可事桑麻。
安得一黄犢，幅巾駕柴車。
清明賜新火
作者：歐陽修
朝代：宋

魚鑰侵晨放九門，天街一騎走紅塵。
桐華應候催佳節，榆火推恩忝侍臣。
多病正愁餳粥冷，清香但愛蠟煙新。
自憐慣識金蓮燭，翰苑曾經七見春。
減字木蘭花
作者：歐陽修
朝代：宋

傷懷離抱。天若有情天亦老。此意如何。細似輕絲渺似波。扁舟岸側。楓葉荻花秋索索。細想前歡。須著人間比夢間。
減字木蘭花
作者：歐陽修
朝代：宋

去年殘臘。曾折梅花相對插。人面而今。空有花開無處尋。天天不遠。把酒拈花重發願。願得和伊。偎雪眠香似舊時。
減字木蘭花
作者：歐陽修
朝代：宋

年來方寸。十日幽歡千日恨。未會此情。白盡人頭可得平。區區堪比。水趁浮萍風趁水。試望瑤京。芳草隨人上古城。
減字木蘭花
作者：歐陽修
朝代：宋

樓臺向曉。淡月低雲天氣好。翠幕風微。宛轉梁州入破時。香生舞袂。楚女腰肢天與細。汗粉重勻。酒後輕寒不著人。
減字木蘭花
作者：歐陽修
朝代：宋

歌檀斂袂。繚繞雕樑塵暗起。柔潤清圓。百琲明珠一線穿。櫻唇玉齒。天上仙音心下事。留往行雲。滿坐迷魂酒半醺。
減字木蘭花
作者：歐陽修
朝代：宋

留春不住。燕老鶯慵無覓處。說似殘春。一老應無卻少人。風和月好。辦得黃金須買笑。愛惜芳時。莫待無花空折枝。
減字木蘭花
作者：歐陽修
朝代：宋

畫堂雅宴。一抹朱弦初入遍。慢拈輕籠。玉指纖纖嫩剝蔥。撥頭憁利。怨月愁花無限意。紅粉輕盈。倚暖香檀曲未成。
渦河龍潭
作者：歐陽修
朝代：宋

碧潭風定影涵虛，神物中藏岸不枯。
一夜四郊春雨足，却來閑卧養明珠。
滄浪亭
作者：歐陽修
朝代：宋

子美寄我滄浪吟，邀我共作滄浪篇。
滄浪有景不可到，使我東望心悠然。
荒灣野水氣象古，高林翠阜相回環。
新篁抽笋添夏影，老枿亂發爭春妍。
水禽閑暇事高格，山鳥日夕相啾喧。
不知此地幾興廢，仰視喬木皆蒼煙。
堪嗟人迹到不遠，雖有來路曾無緣。
窮奇極怪誰似子，搜索幽隱探神仙。
初尋一逕入蒙密，豁目異境無窮邊。
風高月白最宜夜，一片瑩浄鋪瓊田。
清光不辨水與月，但見空碧涵漪漣。
清風明月本無價，可惜祗賣四萬錢。
又疑此境天乞與，壯士憔悴天應憐。
鴟夷古亦有獨往，江湖波濤渺翻天。
崎嶇世路欲脫去，反以身試蛟龍淵。
豈如扁舟任飄兀，紅蕖淥浪摇醉眠。
丈夫身在豈長棄，新詩美酒聊窮年。
雖然不許俗客到，莫惜佳句人間傳。
滑州歸鴈亭
作者：歐陽修
朝代：宋

長河終歲足悲風，亭古臺荒半倚空。
惟有鴈歸時最早，柳含微綠杏粘紅。
滴滴金
作者：歐陽修
朝代：宋

尊前一把橫波溜。彼此心兒有。曲屏深幌解香羅，花燈微透。偎人慾語眉先皺。紅玉困春酒。為問鴛衾這回後。幾時重又。
滿路花·促拍滿路花
作者：歐陽修
朝代：宋

銅荷融燭淚，金獸齧扉環。蘭堂春夜疑，惜更殘。落花風雨，向曉作輕寒。金龜朝早，香衾餘暖，殢嬌由自慵眠。小鬟無事須來喚，呵破點唇檀。回身還、卻背屏山。春禽飛下，簾外日三竿。起來雲鬢亂，不妝紅粉，下階且上鞦韆。
漁家傲
作者：歐陽修
朝代：宋

一夜越溪秋水滿。荷花開過溪南岸。貪採嫩香星眼慢。疏回眄。郎船不覺來身畔。罷採金英收玉腕。回身急打船頭轉。荷葉又濃波又淺。無方便。教人只得抬嬌面。
漁家傲
作者：歐陽修
朝代：宋

一派潺湲流碧漲。新亭四面山相向。翠竹嶺頭明月上。迷俯仰。月輪正在泉中漾。更待高秋天氣爽。菊花香裡開新釀。酒美賓嘉真勝賞。紅粉唱。山深分外歌聲響。
漁家傲
作者：歐陽修
朝代：宋

七月新秋風露早。渚蓮尚拆庭梧老。是處瓜華時節好。金尊倒。人間採縷爭祈巧。萬葉敲聲涼乍到。百蟲啼晚煙如掃。箭漏初長天杳杳。人語悄。那堪夜雨催清曉。
漁家傲
作者：歐陽修
朝代：宋

七月芙蓉生翠水。明霞拂臉新妝媚。疑是楚宮歌舞妓。爭寵麗。臨風起舞誇腰細。烏鵲橋邊新雨霽。長河清水冰無地。此夕有人千里外。經年歲。猶嗟不及牽牛會。
漁家傲
作者：歐陽修
朝代：宋

三月清明天婉娩。晴川祓禊歸來晚。況是踏青來處遠。猶不倦。鞦韆別閉深庭院。更值牡丹開欲遍。酴醿壓架清香散。花底一尊誰解勸。增眷戀。東風回晚無情絆。
漁家傲
作者：歐陽修
朝代：宋

三月芳菲看欲暮。胭脂淚灑梨花雨。寶馬繡軒南陌路。笙歌舉。踏青鬥草人無數。強欲留春春不住。東皇肯信韶容故。安得此身如柳絮。隨風去。穿簾透幕尋朱戶。
漁家傲
作者：歐陽修
朝代：宋

九日歡遊何處好。黃花萬蕊雕闌繞。通體清香無俗調。天氣好。煙滋露結功多少。日腳清寒高下照。寶釘密綴圓斜小。落葉西園風嫋嫋。催秋老。叢邊莫厭金尊倒。
漁家傲
作者：歐陽修
朝代：宋

九月重陽還又到。東籬菊放金錢小。月下風前愁不少。誰語笑。吳娘搗練腰肢嫋。槁葉半軒慵更掃。憑闌豈是閒臨眺。欲向南雲新雁道。休草草。來時覓取伊消耗。
漁家傲
作者：歐陽修
朝代：宋

九月霜秋秋已盡。烘林敗葉紅相映。惟有東籬黃菊盛。遺金粉。人家簾幕重陽近。曉日陰陰晴未定。授衣時節輕寒嫩。新雁一聲風又勁。雲欲凝。雁來應有吾鄉信。
漁家傲
作者：歐陽修
朝代：宋

乞巧樓頭雲幔卷。浮花催洗嚴妝面。花上蛛絲尋得遍。顰笑淺。雙眸望月牽紅線。奕奕天河光不斷。有人正在長生殿。暗付金釵清夜半。千秋願。年年此會長相見。
漁家傲
作者：歐陽修
朝代：宋

二月春期看已半。江邊春色青猶短。天氣養花紅日暖。深深院。真珠簾額初飛燕。漸覺銜杯心緒懶。酒侵花臉嬌波慢。一捻閒愁無處遣。牽不斷。遊絲百尺隨風遠。
漁家傲
作者：歐陽修
朝代：宋

二月春耕昌杏密。百花次第爭先出。惟有海棠梨第一。深淺拂。天生紅粉真無匹。畫棟歸來巢未失。雙雙款語憐飛乙。留客醉花迎曉日。金盞溢。卻憂風雨飄零疾。
漁家傲
作者：歐陽修
朝代：宋

五月榴花妖豔烘。綠楊帶雨垂垂重。五色新絲纏角粽。金盤送。生綃畫扇盤雙鳳。正是浴蘭時節動。菖蒲酒美清尊共。葉裡黃驪時一弄。猶瞢忪。等閒驚破紗窗夢。
漁家傲
作者：歐陽修
朝代：宋

五月薰風才一信。初荷出水清香嫩。乳燕學飛簾額峻。誰借問。東鄰期約嘗佳醞。漏短日長人乍困。裙腰減盡柔肌損。一撮眉尖千疊恨。慵整頓。黃梅雨細多閒悶。
漁家傲
作者：歐陽修
朝代：宋

八月微涼生枕簟。金盤露洗秋光淡。池上月華開寶鑑。波瀲灩。故人千里應憑檻。蟬樹無情風苒苒。燕歸碧海珠簾揜。沈臂冒霜潘鬢減。愁黯黯。年年此夕多悲感。
漁家傲
作者：歐陽修
朝代：宋

八月秋高風歷亂。衰蘭敗芷紅蓮岸。皓月十分光正滿。清光畔。年年常願瓊筵看。社近愁看歸去燕。江天空闊雲容漫。宋玉當時情不淺。成幽怨。鄉關千里危腸斷。
漁家傲
作者：歐陽修
朝代：宋

六月炎天時霎雨。行雲湧出奇峰露。沼上嫩蓮腰束素。風兼露。梁王宮闋無煩暑。畏日亭亭殘蕙炷。傍簾乳燕雙飛去。碧碗敲冰傾玉處。朝與暮。故人風快涼輕度。
漁家傲
作者：歐陽修
朝代：宋

六月炎蒸何太盛。海榴灼灼紅相映。天外奇峰千掌迥。風影定。漢宮圓扇初成詠。珠箔初褰深院靜。絳綃衣窄冰膚瑩。睡起日高堆酒興。厭厭病。宿酲和夢何時醒。
漁家傲
作者：歐陽修
朝代：宋

別恨長長歡計短。疏鍾促漏真堪怨。此會此情都未半。星初轉。鸞琴鳳樂匆匆卷。河鼓無言西北盼。香蛾有恨東南遠。脈脈橫波珠淚滿。歸心亂。離腸便逐星橋斷。
漁家傲
作者：歐陽修
朝代：宋

十一月新陽排壽宴。黃鍾應管添宮線。獵獵寒威雲不卷。風頭轉。時看雪霰吹人面。南至迎長知漏箭。書雲紀候冰生妍。臘近探春春尚遠。閒庭院。梅花落盡千千片。
漁家傲
作者：歐陽修
朝代：宋

十二月嚴凝天地閉。莫嫌臺榭無花卉。惟有酒能欺雪意。增豪氣。直教耳熱笙歌沸。隴上雕鞍惟數騎。獵圍半合新霜裡。霜重鼓聲寒不起。千人指。馬前一雁寒空墜。
漁家傲
作者：歐陽修
朝代：宋

十月小春梅蕊綻。紅爐畫閣新妝遍。錦帳美人貪睡暖。羞起晚。玉壺一夜冰澌滿。樓上四垂簾不卷。天寒山色偏宜遠。風急雁行吹字斷。紅日短。江天雪意雲撩亂。
漁家傲
作者：歐陽修
朝代：宋

十月小春梅蕊綻。紅爐畫閣新妝遍。鴛帳美人貪睡暖。梳洗懶。玉壺一夜輕澌滿。樓上四垂簾不卷。天寒山色偏宜遠。風急雁行吹字斷。紅日晚。江天雪意雲撩亂。
漁家傲
作者：歐陽修
朝代：宋

十月輕寒生晚暮。霜華暗卷樓南樹。十二闌干堪倚處。聊一顧。亂山衰草還家路。悔別情懷多感慕。胡笳不管離心苦。猶喜清宵長數鼓。雙繡戶。夢魂盡遠還須去。
漁家傲
作者：歐陽修
朝代：宋

喜鵲填河仙浪淺。雲軿早在星橋畔。街鼓黃昏霞尾暗。炎光斂。金鉤側倒天西面。一別經年今始見。新歡往恨知何限。天上佳期貪眷戀。良宵短。人間不合催銀箭。
漁家傲
作者：歐陽修
朝代：宋

四月園林春去後。深深密幄陰初茂。折得花枝猶在手。香滿袖。葉間梅子青如豆。風雨時時添氣候。成行新筍霜筠厚。題就送春詩幾首。聊對酒。櫻桃色照銀盤溜。
漁家傲
作者：歐陽修
朝代：宋

四月芳林何悄悄。綠陰滿地青梅小。南陌採桑何窈窕。爭語笑。亂絲滿腹吳蠶老。宿酒半醒新睡覺。雛鶯相語匆匆曉。惹得此情縈寸抱。休臨眺。樓頭一望皆芳草。
漁家傲
作者：歐陽修
朝代：宋

四紀才名天下重。三朝構廈為樑棟。定冊功成身退勇。辭榮寵。歸來白首笙歌擁。顧我薄才無可用。君恩近許歸田壠。今日一觴難得共。聊對捧。官奴為我高歌送。
漁家傲
作者：歐陽修
朝代：宋

妾本錢塘蘇小妹。芙蓉花共門相對。昨日為逢青傘蓋。慵不採。今朝鬥覺凋零曬。愁倚畫樓無計奈。亂紅飄過秋塘外。料得明年秋色在。香可愛。其如鏡裡花顏改。
漁家傲
作者：歐陽修
朝代：宋

妾解清歌並巧笑。郎多才俊兼年少。何事拋兒行遠道。無音耗。江頭又綠王孫草。昔日採花呈窈窕。玉容長笑花枝老。今日採花添懊惱。傷懷抱。玉容不及花枝好。
漁家傲
作者：歐陽修
朝代：宋

對酒當歌勞客勸。惜花只惜年華晚。寒豔冷香秋不管。情眷眷。憑欄盡日愁無限。思抱芳期隨塞雁。悔無深意傳雙燕。悵望一枝難寄遠。人不見。樓頭望斷相思眼。
漁家傲
作者：歐陽修
朝代：宋

幽鷺謾來窺品格。雙魚豈解傳訊息。綠柄嫩香頻採摘。心似織。條條不斷誰牽役。珠淚暗和清露滴。羅衣染盡秋江色。對面不言情脈脈。煙水隔。無人說似長相憶。
漁家傲
作者：歐陽修
朝代：宋

律應黃鍾寒氣苦。冰生玉水雲如絮。千里鄉關空倚慕。無尺素。雙魚不食南鴻渡。把酒遣愁愁已去。風吹酒力愁還聚。卻憶獸爐追舊處。頭懶舉。爐灰剔盡痕無數。
漁家傲
作者：歐陽修
朝代：宋

戰勝歸來飛捷奏。傾賀酒。玉階遙獻南山壽。
漁家傲
作者：歐陽修
朝代：宋

昨日採花花欲盡。隔花聞道潮來近。風獵紫荷聲又緊。低難奔。蓮莖刺惹香腮損。一縷豔痕紅隱隱。新霞點破秋蟾暈。羅袖挹殘心不穩。羞人問。歸來剩把胭脂襯。
漁家傲
作者：歐陽修
朝代：宋

暖日遲遲花嫋嫋。人將紅粉爭花好。花不能言惟解笑。金壺倒。花開未老人年少。車馬九門來擾擾。行人莫羨長安道。丹禁漏聲衢鼓報。催昏曉。長安城裡人先老。
漁家傲
作者：歐陽修
朝代：宋

楚國細腰元自瘦。文君膩臉誰描就。日夜鼓聲催箭漏。昏復晝。紅顏豈得長如舊。醉拆嫩房紅蕊嗅。天絲不斷清香透。卻傍小闌凝望久。風滿袖。西池月上人歸後。
漁家傲
作者：歐陽修
朝代：宋

正月斗杓初轉勢。金刀剪綵功夫異。稱慶高堂歡幼稚。看柳意。偏從東面春風至。十四新蟾圓尚未。樓前乍看紅燈試。冰散綠池泉細細。魚欲戲。園林已是花天氣。
漁家傲
作者：歐陽修
朝代：宋

正月新陽生翠琯。花苞柳線春猶淺。簾幕千重方半卷。池冰泮。東風吹水琉璃軟。漸好憑闌醒醉眼。隴梅暗落芳英斷。初日已知長一線。清宵短。夢魂怎奈珠宮遠。
漁家傲
作者：歐陽修
朝代：宋

為愛蓮房都一柄。雙苞雙蕊雙紅影。雨勢斷來風色定。秋水靜。仙郎綵女臨鸞鏡。妾有容華君不省。花無恩愛猶相併。花卻有情人薄倖。心耿耿。因花又染相思病。
漁家傲
作者：歐陽修
朝代：宋

粉蕊丹青描不得。金針線線功難敵。誰傍暗香輕採摘。風淅淅。船頭觸散雙鸂鶒。夜雨染成天水碧。朝陽借出胭脂色。欲落又開人共惜。秋氣逼。盤中已見新荷的。
漁家傲
作者：歐陽修
朝代：宋

紅粉牆頭花幾樹。落花片片和驚絮。牆外有樓花有主。尋花去。隔牆遙見鞦韆侶。綠索紅旗雙彩柱。行人只得偷回顧。腸斷樓南金鎖戶。天欲暮。流鶯飛到鞦韆處。
漁家傲
作者：歐陽修
朝代：宋

臘月年光如激浪。凍雲欲折寒根向。謝女雪詩真絕唱。無比況。長堤柳絮飛來往。便好開尊誇酒量。酒闌莫遣笙歌放。此去青春都一餉。休悵望。瑤林即日堪尋訪。
漁家傲
作者：歐陽修
朝代：宋

花底忽聞敲兩槳。逡巡女伴來尋訪。酒盞旋將荷葉當。蓮舟蕩。時時盞裡生紅浪。花氣酒香清廝釀。花腮酒面紅相向。醉倚綠陰眠一餉。驚起望。船頭閣在沙灘上。
漁家傲
作者：歐陽修
朝代：宋

荷葉田田青照水。孤舟挽在花陰底。昨夜蕭蕭疏雨墜。愁不寐。朝來又覺西風起。雨擺風搖金蕊碎。合歡枝上香房翠。蓮子與人長廝類。無好意。年年苦在中心裡。
漁家傲
作者：歐陽修
朝代：宋

葉有清風花有露。葉籠花罩鴛鴦侶。白錦頂絲紅錦羽。蓮女妒。驚飛不許長相聚。日腳沈紅天色暮。青涼傘上微微雨。早是水寒無宿處。須回步。枉教雨裡分飛去。
漁家傲
作者：歐陽修
朝代：宋

葉重如將青玉亞。花輕疑是紅綃掛。顏色清新香脫灑。堪長價。牡丹怎得稱王者。雨筆露箋勻彩畫。日爐風炭薰蘭麝。天與多情絲一把。誰廝惹。千條萬縷縈心下。
漁家傲
作者：歐陽修
朝代：宋

近日門前溪水漲。郎船幾度偷相訪。船小難開紅斗帳。無計向。合歡影裡空惆悵。願妾身為紅菡萏。年年生在秋江上。重願郎為花底浪。無隔障。隨風逐雨長來往。
漁家傲
作者：歐陽修
朝代：宋

露裛嬌黃風擺翠。人間晚秀非無意。仙格淡妝天與麗。誰可比。女真裝束真相似。筵上佳人牽翠袂。纖纖玉手挼新蕊。美酒一杯花影膩。邀客醉。紅瓊共作熏熏媚。
漁家傲
作者：歐陽修
朝代：宋

青女霜前催得綻。金鈿亂散枝頭遍。落帽臺高開雅宴。芳尊滿。挼花吹在流霞面。桃李三春雖可羨。鶯來蝶去芳心亂。爭似仙潭秋水岸。香不斷。年年自作茱萸伴。
漢宮
作者：歐陽修
朝代：宋

桂館神君去，甘泉輦道平。
翠華飛蓋下，豹尾屬車迎。
曉露寒浮掌，光風細轉旌。
廓回偏費步，珮遠尚聞聲。
玉樹人間老，珊瑚海底生。
金波夜夜意，偏照影娥清。
燕歸梁
作者：歐陽修
朝代：宋

屏裡金爐帳外燈。掩春睡騰騰。綠雲堆枕亂鬅鬙。猶依約、那回曾。人生少有，相憐到老，寧不被天憎。而今前事總無憑。空贏得、瘦稜稜。
燕歸梁
作者：歐陽修
朝代：宋

風擺紅藤卷繡簾。寶鑑慵拈。日高梳洗幾時忺。金盆水、弄纖纖。髻雲謾嚲殘花淡，和嬌媚、瘦巖巖。離情更被宿酲兼。空惹得、病厭厭。
牛
作者：歐陽修
朝代：宋

日出東籬黄雀驚，雪銷春動草芽生。
土坡平慢陂田闊，橫載童兒带犢行。
狎鷗亭
作者：歐陽修
朝代：宋

險夷一節如金石，勳德俱高映古今。
豈止忘機鷗鳥信，陶鈞萬物本無心。
猛虎
作者：歐陽修
朝代：宋

猛虎白日行，心閑貌揚揚。
當路擇人肉，羆豬不形相。
頭垂尾不掉，百獸自然降。
暗禍發所忽，有機埋路傍。
徐行自踏之，機翻矢穿腸。
怒吼震林丘，瓦落兒墮床。
已死不敢近，目睛射餘光。
虎勇恃其外，爪牙利鉤鋩。
人形雖羸弱，智巧乃中藏。
恃外可摧折，藏中難測量。
英心多決烈，自信不猜防。
老狐足姦計，安居穴垣牆。
窮冬聽冰渡，思慮豈不長。
引身入扱中，將死猶跳踉。
狐姦固堪笑，虎猛誠可傷。
獨至香山憶謝學士
作者：歐陽修
朝代：宋

伊水弄春沙，山臨水上斜。
曾爲謝公客，徧入梵王家。
陰澗初生草，春巖自落花。
却尋題石處，歲月已堪嗟。
獲麟贈姚闢先輩
作者：歐陽修
朝代：宋

世已無孔子，獲麟意誰知。
我嘗爲之說，聞者未免非。
而子獨曰然，有如塤應篪。
惟麟不爲瑞，其意乃可推。
春秋二百年，文約義甚夷。
一從聖人沒，學者自爲師。
崢嶸眾家說，平地生嶮巇。
相沿益迂怪，各鬭出新奇。
爾來千餘歲，舉世不知迷。
焯哉聖人經，照耀萬世疑。
自從蒙眾說，日月遭蔽虧。
常患無氣力，掃除浮雲披。
還其自然光，萬物皆見之。
子昔已好古，此經手常持。
超然出眾見，不爲俗牽卑。
近又脫賦格，飛黄擺銜羈。
聖門開大道，夷路肆騰嬉。
便可勦眾說，旁通塞多歧。
正途趨簡易，慎勿事嶇崎。
著述須待老，積勤宜少時。
苟思垂後世，大禹尚胼胝。
顧我今老矣，兩瞳蝕昏眵。
大書難久視，心在力已衰。
因思少自棄，今縱悔可追。
戒我以勉子，臨文但吁嘻。
玉樓春
作者：歐陽修
朝代：宋

兩翁相遇逢佳節。正值柳綿飛似雪。便須豪飲敵青春，莫對新花羞白髮。人生聚散如弦筈。老去風情尤惜別。大家金盞倒垂蓮，一任西樓低曉月。
玉樓春
作者：歐陽修
朝代：宋

別後不知君遠近。觸目淒涼多少悶。漸行漸遠漸無書，水闊魚沈何處問。夜深風竹敲秋韻。萬葉千聲皆是恨。故欹單枕夢中尋，夢又不成燈又盡。
玉樓春
作者：歐陽修
朝代：宋

半輻霜綃親手剪。香染青蛾和淚卷。畫時橫接媚霞長，印處雙沾愁黛淺。當時付我情何限。欲使妝痕長在眼。一回憶著一拈看，便似花前重見面。
玉樓春
作者：歐陽修
朝代：宋

南園粉蝶能無數。度翠穿紅來複去。倡條冶葉恣留連，飄蕩輕於花上絮。朱闌夜夜風兼露。宿粉棲香無定所。多情翻卻似無情，贏得百花無限妒。
玉樓春
作者：歐陽修
朝代：宋

去時梅萼初凝粉。不覺小桃風力損。梨花最晚又凋零，何事歸期無定準。闌干倚遍重來憑。淚粉偷將紅袖印。蜘蛛喜鵲誤人多，似此無憑安足信。
玉樓春
作者：歐陽修
朝代：宋

夜來枕上爭閒事。推倒屏山褰繡被。盡人求守不應人，走向碧紗窗下睡。直到起來由自殢。向道夜來真個醉。大家惡發大家休，畢竟到頭誰不是。
玉樓春
作者：歐陽修
朝代：宋

尊前擬把歸期說。未語春容先慘咽。人生自是有情痴，此恨不關風與月。離歌且莫翻新闋。一曲能教腸寸結。直須看盡洛城花，始共春風容易別。
玉樓春
作者：歐陽修
朝代：宋

常憶洛陽風景媚。煙暖風和添酒味。鶯啼宴席似留人，花出牆頭如有意。別來已隔千山翠。望斷危樓斜日墜。關心只為牡丹紅，一片春愁來夢裡。
玉樓春
作者：歐陽修
朝代：宋

春山斂黛低歌扇。暫解吳鉤登祖宴。畫樓鍾動已魂銷，何況馬嘶芳草岸。青門柳色隨人遠。望欲斷時腸已斷。洛城春色待君來，莫到落花飛似霰。
玉樓春
作者：歐陽修
朝代：宋

春蔥指甲輕攏拈。五彩垂條雙袖卷。雪香濃透紫檀槽，胡語急隨紅玉腕。當頭一曲情何限。入破錚鏦金鳳戰。百分芳酒祝長春，再拜斂容抬粉面。
玉樓春
作者：歐陽修
朝代：宋

東風本是開花信。及至花時風更緊。吹開吹謝苦匆匆，春意到頭無處問。把酒臨風千萬恨。欲掃殘紅猶未忍。夜來風雨轉離披，滿眼淒涼愁不盡。
玉樓春
作者：歐陽修
朝代：宋

檀槽碎響金絲撥。露溼潯陽江上月。不知商婦為誰愁，一曲行人留夜發。畫堂花月新聲別。紅蕊調長彈未徹。暗將深意祝膠弦，唯願弦弦無斷絕。
玉樓春
作者：歐陽修
朝代：宋

殘春一夜狂風雨。斷送紅飛花落樹。人心花意待留春，春色無情容易去。高樓把酒愁獨語。借問春歸何處所。暮雲空闊不知音，惟有綠楊芳草路。
玉樓春
作者：歐陽修
朝代：宋

江南三月春光老。月落禽啼天未曉。露和啼血染花紅，恨過千家煙樹杪。雲垂玉枕屏山小。夢欲成時驚覺了。人心應不似伊心，若解思歸歸合早。
玉樓春
作者：歐陽修
朝代：宋

池塘水綠春微暖。記得玉真初見面。從頭歌韻響錚鏦，入破舞腰紅亂旋。玉鉤簾下香階畔。醉後不知紅日晚。當時共我賞花人，點檢如今無一半。
玉樓春
作者：歐陽修
朝代：宋

沈沈庭院鶯吟弄。日暖煙和春氣重。綠楊嬌眼為誰回，芳草深心空自動。倚闌無語傷離鳳。一片風情無處用。尋思還有舊家心，蝴蝶時時來役夢。
玉樓春
作者：歐陽修
朝代：宋

洛陽正值芳菲節。穠豔清香相間發。遊絲有意苦相縈，垂柳無端爭贈別。杏花紅處青山缺。山畔行人山下歇。今宵誰肯遠相隨，惟有寂寥孤館月。
玉樓春
作者：歐陽修
朝代：宋

湖邊柳外樓高處。望斷雲山多少路。闌干倚遍使人愁，又是天涯初日暮。輕無管系狂無數。水畔花飛風裡絮。算伊渾似薄情郎，去便不來來便去。
玉樓春
作者：歐陽修
朝代：宋

燕鴻過後春歸去。細算浮生千萬緒。來如春夢幾多時，去似朝雲無覓處。聞琴解珮神仙侶。挽斷羅衣留不住。勸君莫作獨醒人，爛醉花間應有數。
玉樓春
作者：歐陽修
朝代：宋

珠簾半下香銷印。二月東風催柳信。琵琶傍畔且尋思，鸚鵡前頭休借問。驚鴻過後生離恨。紅日長時添酒困。未知心在阿誰邊，滿眼淚珠言不盡。
玉樓春
作者：歐陽修
朝代：宋

紅條約束瓊肌穩。拍碎香檀催急袞。隴頭嗚咽水聲繁，葉下間關鶯語近。美人才子傳芳信。明月清風傷別恨。未知何處有知音，常為此情留此恨。
玉樓春
作者：歐陽修
朝代：宋

紅樓昨夜相將飲。月近珠簾花近枕。銀缸照客酒方酣，玉漏催人街已禁。晚潮去棹浮清浸。古岸平蕪蕭索甚。大都薄宦足離愁，不放雙鴛長恁恁。
玉樓春
作者：歐陽修
朝代：宋

芙蓉鬥暈燕支淺。留著晚花開小宴。畫船紅日晚風清，柳色溪光晴照暖。美人爭勸梨花盞。舞困玉腰裙縷慢。莫交銀燭促歸期，已祝斜陽休更晚。
玉樓春
作者：歐陽修
朝代：宋

蝶飛芳草花飛路。把酒已嗟春色暮。當時枝上落殘花，今日水流何處去。樓前獨繞鳴蟬樹。憶把芳條吹暖絮。紅蓮綠芰亦芳菲，不奈金風兼玉露。
玉樓春
作者：歐陽修
朝代：宋

西亭飲散清歌闋。花外遲遲宮漏發。塗金燭引紫騮嘶，柳曲西頭歸路別。佳辰只恐幽期闊。密贈殷勤衣上結。翠屏魂夢莫相尋，禁斷六街清夜月。
玉樓春
作者：歐陽修
朝代：宋

西湖南北煙波闊。風裡絲簧聲韻咽。舞餘裙帶綠雙垂，酒入香腮紅一抹。杯深不覺琉璃滑。貪看六麼花十八。明朝車馬各西東，惆悵畫橋風與月。
玉樓春
作者：歐陽修
朝代：宋

豔冶風情天與措。清瘦肌膚冰雪妒。百年心事一宵同，愁聽雞聲窗外度。信阻青禽雲雨暮。海月空驚人兩處。強將離恨倚江樓，江水不能流恨去。
玉樓春
作者：歐陽修
朝代：宋

酒美春濃花世界。得意人人千萬態。莫教辜負豔陽天，過了堆金何處買。已去少年無計奈。且願芳心長恁在。閒愁一點上心來，算得東風吹不解。
玉樓春
作者：歐陽修
朝代：宋

金花盞面紅煙透。舞急香茵隨步皺。青春才子有新詞，紅粉佳人重勸酒。也知自為傷春瘦。歸騎休交銀燭候。擬將沈醉為清歡，無奈醒來還感舊。
玉樓春
作者：歐陽修
朝代：宋

金雀雙鬟年紀小。學畫蛾眉紅淡掃。盡人言語盡人憐，不解此情惟解笑。穩著舞衣行動俏。走向綺筵呈曲妙。劉郎大有惜花心，只恨尋花來較早。
玉樓春
作者：歐陽修
朝代：宋

陰陰樹色籠晴晝。清淡園林春過後。杏腮輕粉日催紅，池面綠羅風捲皺。佳人向晚新妝就。圓膩歌喉珠欲溜。當筵莫放酒杯遲，樂事良辰難入手。
玉樓春
作者：歐陽修
朝代：宋

雪雲乍變春雲簇。漸覺年華堪送目。北枝梅蕊犯寒開，南浦波紋如酒綠。芳菲次第還相續。不奈情多無處足。尊前百計得春歸，莫為傷春歌黛蹙。
玉樓春
作者：歐陽修
朝代：宋

風遲日媚煙光好。綠樹依依芳意早。年華容易即凋零，春色只宜長恨少。池塘隱隱驚雷曉。柳眼未開梅萼小。尊前貪愛物華新，不道物新人漸老。
玉樓春
作者：歐陽修
朝代：宋

黃金弄色輕於粉。濯濯春條如水嫩。為緣力薄未禁風，不奈多嬌長似困。腰柔乍怯人相近。眉小未知春有恨。勸君著意惜芳菲，莫待行人攀折盡。
班班林間鳩寄內
作者：歐陽修
朝代：宋

班班林間鳩，穀穀命其匹。
迨天之未雨，與汝勿相失。
春原洗新霽，綠葉暗朝日。
鳴聲相呼和，應答如吹律。
深棲柔桑暖，下啄高田實。
人皆笑汝拙，無巢以家室。
易安由寡求，吾羨拙之佚。
吾雖有室家，出處曾不一。
荆蠻昔竄逐，奔走若鞭抶。
山川瘴霧深，江海波濤䫻。
跬步子所同，淪棄甘共沒。
投身去人眼，已廢誰復嫉。
山花與野草，我醉子鳴瑟。
但知貧賤安，不覺歲月忽。
還朝今幾年，官祿霑兒姪。
身榮責愈重，器小憂常溢。
今年來鎮陽，留滯見春物。
北潭新漲淥，魚鳥相聱䎲。
我意不在春，所憂空自咄。
一官誠易了，報國何時畢。
高堂母老矣，衰髮不滿櫛。
昨日寄書言，新陽發舊疾。
藥食子雖勤，豈若我在膝。
又云子亦病，蓬首不加髴。
書來本慰我，使我煩憂鬰。
思家春夢亂，妄意占兇吉。
却民夷陵囚，其樂何可述。
前年辭諫署，朝議不容乞。
孤忠一許國，家事豈復卹。
橫身當眾怒，見者旁可慄。
近日讀除書，朝廷更輔弼。
君恩優大臣，進退禮有秩。
小人妄希旨，論議爭操筆。
又聞說朋黨，次第推甲乙。
而我豈敢逃，不若先自劾。
上賴天子聖，必未加斧鑕。
一身但得貶，羣口息啾唧。
公朝賢彥眾，避路當揣質。
苟能因謫去，引分思藏密。
還爾禽鳥性，樊籠免驚怵。
子意其謂何，吾謀今已必。
子能甘藜藿，我易解簪紱。
嵩峯三十六，蒼翠爭聳出。
安得携子去，耕桑老蓬蓽。
琴高魚
作者：歐陽修
朝代：宋

琴高一去不復見，神仙雖有亦何爲。
溪鱗佳味自可愛，何必虛名務好奇。
琵琶亭
作者：歐陽修
朝代：宋

樂天曾謫此江邊，已嘆天涯涕泫然。
今日始知予罪大，夷陵此去更三千。
琵琶亭上作
作者：歐陽修
朝代：宋

九江煙水一登臨，風月清含古恨深。
濕盡青衫司馬淚，琵琶還似雍門琴。
瑯琊山六題·庶子泉
作者：歐陽修
朝代：宋

庶子遺蹤留此地，寒巖徙倚弄飛泉。
古人不見心可見，一片清光長皎然。
瑯琊山六題·惠覺方丈
作者：歐陽修
朝代：宋

青松行盡到山門，亂峰深處開方丈。
已能宴坐老山中，何用聲名傳海上。
瑯琊山六題·歸雲洞
作者：歐陽修
朝代：宋

洞門常自起煙霞，洞穴傍穿透谿谷。
朝看石上片雲陰，夜半山前春雨足。
瑯琊山六題·班春亭
作者：歐陽修
朝代：宋

信馬尋春踏雪泥，醉中山水弄清輝。
野僧不用相迎送，乘興閑來興盡歸。
瑯琊山六題·瑯琊谿
作者：歐陽修
朝代：宋

空山雪消谿水漲，遊客渡谿橫古槎。
不知谿源來遠近，但見流出山中花。
瑯琊山六題·石屏路
作者：歐陽修
朝代：宋

石屏自倚浮雲外，石路久無人跡行。
我來携酒醉其下，卧看千峯秋月明。
甘露寺
作者：歐陽修
朝代：宋

雲樹千尋隔翠微，給園金地敞仁祠。
講花飄雨諸天近，春漏欹連白日遲。
引鉢當空時取露，殘灰經劫自成池。
危欄徙倚吟忘下，九子鈴寒塔影移。
生查子
作者：歐陽修
朝代：宋

去年元夜時，花市燈如晝。月到柳梢頭，人約黃昏後。今年元夜時，月與燈依舊。不見去年人，淚滿春衫袖。
生查子
作者：歐陽修
朝代：宋

含羞整翠鬟，得意頻相顧。雁柱十三絃，一一春鶯語。嬌雲容易飛，夢斷知何處。深院鎖黃昏，陣陣芭蕉雨。
田家
作者：歐陽修
朝代：宋

綠桑高下映平川，賽罷田神笑語喧。
林外鳴鳩春雨歇，屋頭初日杏花繁。
留守相公禱雨九龍祠應時獲澍呈府中同寮
作者：歐陽修
朝代：宋

古木鬰沉沉，祠亭相衮臨。
雷驅山外響，雲結日邊陰。
霢霂來初合，依微勢稍深。
土膏潛動脈，野氣欲成霖。
隴上連雲色，田間擊壤音。
明光應奏瑞，黄屋正焦心。
帝邑三川美，離宮萬瓦森。
廢溝鳴故苑，紅蘤發青林。
南畝猶須勸，餘春尚可尋。
應容後車客，時作洛生吟。
留守相公移鎮漢東
作者：歐陽修
朝代：宋

周郊徹楚坰，舊相擁新旌。
路識青山在，人今白首行。
問農穿稻野，候節見梅英。
腰組人稀識，偏應邸吏驚。
留題南樓二絕·其一
作者：歐陽修
朝代：宋

偷得青州一歲閑，四時終日面孱顔。
須知我是愛山者，無一詩中不說出。
留題南樓二絕·其二
作者：歐陽修
朝代：宋

醉翁到處不曾醒，問向青州作麽生。
公退留賓誇酒美，睡餘欹枕看山橫。
留題安州朱氏草堂
作者：歐陽修
朝代：宋

俯檻監流蕙徑深，平泉花木繞陰森。
蛙鳴鼓吹春喧耳，草暖池塘夢費吟。
賭墅乞甥賓對弈，驚鴻送目手揮琴。
嗟予遠捧從軍檄，不得披裘五月尋。
留題鎮陽潭園
作者：歐陽修
朝代：宋

官雖鎮陽居，身是鎮陽客。
北園潭上花，安問誰所植。
春風無先後，爛漫爭紅白。
一花聊一醉，盡醉猶須百。
而我病不飲，對花空歎息。
朝來不能歸，暮看不忍摘。
謂言花縱落，滿地猶可席。
不來纔幾時，人事已非昔。
芳枝結青杏，翠葉新奕奕。
落絮風卷盡，春歸不留迹。
空餘綠潭水，尚带餘春色。
疑春竟何之，意謂追可得。
東西遶潭行，峰鳥已寂寂。
惘然無所依，歸駕不停軛。
寓興誠可樂，留情豈非惑。
至今清夜夢，猶遶北潭北。
留題齊州舜泉
作者：歐陽修
朝代：宋

岸有時而爲谷，海有時而爲田，虞舜已歿三千年。
耕田浚井雖鄙事，至今遺迹存依然。
歷山之下有寒泉，向此號泣于旻天。
無情草木亦改色，山川慘淡生雲煙。
一朝垂衣正南面，臯夔稷契來聯翩。
功高德大被萬世，今人過此猶留連。
齊州太守政之暇，鑿渠開沼疏清漣。
遊車擊轂惟恐後，眾卉亂發如爭先。
豈徒邦人知樂此，行客亦爲留征軒。
畫眉鳥
作者：歐陽修
朝代：宋

百囀千聲隨意移，山花紅紫樹高低。
始知鎖向金籠聽，不及林間自在啼。
病中代書奉寄聖俞二十五兄
作者：歐陽修
朝代：宋

憶君去年來自越，值我傳車催去闕。
是時新秋蟹正肥，恨不一醉與君別。
今年得疾因酒作，一春不飲氣彌劣。
饑腸未慣飽甘脆，九蟲寸白爭爲孽。
一飽猶能致身患，寵祿豈無神所罰。
乃知賦予分有涯，適分自然無夭閼。
昔在洛陽年少時，春思每先花亂發。
萌芽不待楊柳動，探春馬蹄常踏雪。
到今年纔三十九，怕見新花羞白髮。
顔侵塞下風霜色，病過鎮陽桃李月。
兵閑事簡居可樂，心意自衰非屑屑。
日長天暖惟欲睡，睡美尤厭春鳩聒。
北潭去城無百步，淥水冰銷魚撥剌。
經時曾未著脚到，好景但聽遊人說。
官榮雖厚世味薄，始信衣纓乃羈紲。
故人有幾獨思君，安得見君憂暫豁。
公厨酒美遠莫致，念君貰飲衣屢脫。
郭生書來猶未到，想見新詩甚饑渴。
少年事事今已去，惟有愛詩心未歇。
君閑可能爲我作，莫辭自書藤紙滑。
少低筆力容我和，無使難追韻高絕。
病中聞梅二南歸
作者：歐陽修
朝代：宋

聞君解舟去，秋水正沄沄。
野岸曠歸思，都門辭世紛。
稍逐商帆伴，初隨征鴈羣。
山多淮甸出，柳盡汴河分。
楚色蕪尚綠，江煙日半曛。
客意浩已遠，離懷寧復云。
宣城好風月，歸信幾時聞。
病告中懷子華原父
作者：歐陽修
朝代：宋

狂來有意與春爭，老去心情漸不能。
世味惟存詩淡泊，生涯半爲病侵陵。
花明曉日繁如錦，酒撥浮醅綠似澠。
自是少年豪橫過，而今癡鈍若寒蠅。
登絳州富公嵩巫亭示同行者
作者：歐陽修
朝代：宋

羣峯擁軒檻，竹樹陰漠漠。
公胡苦思山，規構自心作。
惟予愛山者，初仕即京洛。
嵩峯三十六，終日對高閣。
陰晴無朝暮，紫氣常浮泊。
雄然九州中，氣象壓寥廓。
亦嘗步其巔，培塿視四岳。
其後竄荆蠻，始識峽山惡。
長江瀉天來，巨石忽開拓。
始疑茫昧初，渾沌死鎸鑿。
神功夜催就，萬仞成一削。
尤奇十二峯，隱見入冥邈。
人蹤斷攀緣，異物定所託。
顧瞻但徘徊，想像逢綽約。
嵩山近可愛，泉石吾已諾。
終其以幽人，白首老雲壑。
荆巫惜遐荒，詭怪杳難貌。
至今清夜思，魂夢輒飛愕。
偶來玩茲亭，塵眼刮昏膜。
況逢秋雨霽，濃翠新染濯。
峯端上明月，且可留幽酌。
白兔
作者：歐陽修
朝代：宋

天冥冥，雲濛濛，白兔擣藥姮娥宮。
玉關金鎖夜不閉，竄入滁山千萬重。
滁泉清甘瀉大壑，滁草軟翠摇輕風。
渴飲泉，困棲草，滁人遇之豐山道。
網羅百計偶得之，千里持爲翰林寶。
翰林酬酢委金璧，珠箔花籠玉爲食。
朝隨孔翠伴，暮綴鸞皇翼。
主人邀客醉籠下，凉洛風埃不霑席。
羣詩名貌極豪縱，爾兔有意果誰識。
天資潔白已爲累，物性拘囚盡無益。
上林榮落幾時休，回首峯巒斷消息。
白牡丹
作者：歐陽修
朝代：宋

蟾精雪魄孕雲荄，春入香腴一夜開。
宿露枝頭藏玉塊，晴風庭面揭銀盃。
白髮喪女師作
作者：歐陽修
朝代：宋

吾年未四十，三斷哭子腸。
一割痛莫忍，屢痛誰能當。
割腸痛連心，心碎骨亦傷。
出我心骨血，灑爲清淚行。
淚多血已竭，毛膚冷無光。
自然鬚與鬢，未老先蒼蒼。
百子坑賽龍
作者：歐陽修
朝代：宋

嗟龍之智誰可拘，出入變化何須臾。
壇平樹古潭水黑，沉沉影響疑有無。
四山雲霧忽晝合，瞥起直上拏空虛。
龜魚带去半空落，雷輷電走先後驅。
傾崖倒漳聊一戲，頃刻萬物皆涵濡。
青天却掃萬里靜，但見綠野如雲敷。
明朝老農拜潭側，鼓聲坎坎鳴山隅。
野巫醉飽廟門闔，狼藉烏鳥爭殘餘。
盆池
作者：歐陽修
朝代：宋

西江之水何悠哉，經歷灨石險且回。
餘波拗怒猶涵澹，奔濤擊浪常喧豗。
有時夜上滕王閣，月照浄練無纖埃。
楊闌左里在其北，無風浪起傳古來。
老蛟深處厭窟穴，蛇身微行見者猜。
呼龍瀝酒未及祝，五色粲爛高崔嵬。
忽然遠引千丈去，百里水面中分開。
收蹤滅跡莫知處，但有雨雹隨風雷。
千奇萬變聊一戲，豈顧溺死爲可哀。
輕人之命若螻螘，不止山嶽將傾頹。
此外魚蝦何足道，厭飫但覺腥盤杯。
壯哉豈不快耳目，胡爲守此空牆隈。
陶盆斗水仍下漏，四岸久雨生莓苔。
遊魚撥撥不盈寸，泥潛日炙愁暴鰓。
魚誠不幸此跼促，我能决去反徘徊。
盤車圖
作者：歐陽修
朝代：宋

淺山嶙嶙，亂石矗矗，山石磽聱車碌碌。
山勢盤斜隨澗谷，側轍傾轅如欲覆。
出乎兩崖之隘口，忽見百里之平陸。
坡長坂峻牛力疲，天寒日暮人心速。
楊襃忍饑官太學，得錢買此纔盈幅。
愛其樹老石硬，山回路轉。
高下曲直，橫斜隱見。
妍媸嚮背各有態，遠近分毫皆可辨。
自言昔有數家筆，畫古傳多名姓失。
後來見者知謂誰，乞詩梅老聊稱述。
古畫畫意不畫形，梅詩詠物無隱情。
忘形得意知者寡，不若見詩如見畫。
乃知楊生真好奇，此畫此詩兼有之。
樂能自足乃爲富，豈必金玉名高貲。
朝看畫，暮讀詩，楊生得此可不饑。
看花呈子華內翰
作者：歐陽修
朝代：宋

老雖可憎還可嗟，病眼眵昏愁看花。
不知花開桃與李，但見紅白何交加。
春深雨露新洗濯，日暖金碧相輝華。
浮香著物收不得，含意欲吐情無涯。
可愛踈簾靜相對，最宜落日初西斜。
時傾賜壺共斟酌，及此峰鳥方諠譁。
凡花易見不足數，禁籞難到堪歸誇。
老病對此不知厭，年少何用苦思家。
看花回
作者：歐陽修
朝代：宋

曉色初透東窗，醉魂方覺。戀戀繡衾半擁，動萬感脈脈，春思無託。追想少年，何處青樓貪歡樂。當媚景，恨月愁花，算伊全妄鳳幃約。空淚滴、真珠暗落。又被誰、連宵留著。不曉高天甚意，既付與風流，卻恁情薄。細把身心自解，只與猛拼卻。又及至、見來了，怎生教人惡。
眼有黑花戲書自遣
作者：歐陽修
朝代：宋

洛陽三見牡丹月，春醉往往眠人家。
揚州一遇芍藥時，夜飲不覺生朝霞。
天下名花惟有此，罇前樂事更無加。
如今白首春風裏，病眼何須厭黑花。
石篆詩
作者：歐陽修
朝代：宋

寒巖飛流落青苔，旁斲石篆何奇哉。
其人已死骨已朽，此字不滅留山隈。
山中老僧憂石泐，印之以紙磨松煤。
欲令留傳在人世，持以贈客比瓊瑰。
我疑此字非筆畫，又疑人力非能爲。
始從天地胚渾判，元氣結此高崔嵬。
當時野鳥踏山石，萬古遺迹於蒼崖。
山祗不欲人屢見，每吐雲霧深藏埋。
羣仙飛空欲下讀，常借海月清光來。
嗟我豈能識字法，見之但覺心眼開。
辭慳語鄙不足記，封題遠寄蘇與梅。
祈雨曉過湖上
作者：歐陽修
朝代：宋

清晨驅馬思悠然，渺渺平湖碧玉田。
曉日未昇先起霧，綠陰初合自生煙。
身閑始覺時光好，春去猶餘物色妍。
更待四郊甘雨足，相隨蕭鼓樂豐年。
禁中見鞓紅牡丹
作者：歐陽修
朝代：宋

盛遊西洛方年少，晚落南譙號醉翁。
白首歸來玉堂署，君王殿後見鞓紅。
禁火
作者：歐陽修
朝代：宋

火禁開何晚，春芳半已凋。
柳風兼絮墜，榆雨带錢飄。
淚翦蘭膏盡，弦虧桂魄消。
祓蘭流水曲，游禊一相招。
禮部貢院閱進士就試
作者：歐陽修
朝代：宋

紫案焚香暖吹輕，廣庭清曉席羣英。
無譁戰士銜枚勇，下筆春蠶食葉聲。
鄉里獻賢先德行，朝廷列爵待公卿。
自慙衰病心神耗，賴有羣公鑒裁精。
秀才歐世英惠然見訪其還也聊以贈之
作者：歐陽修
朝代：宋

相逢十年舊，暫喜一罇同。
昔日青衫令，今爲白髮翁。
俟時君子守，求士有司公。
況子之才美，焉能久困窮。
秋懷
作者：歐陽修
朝代：宋

節物豈不好，秋懷何黯然。
西風酒旗市，細雨菊花天。
感事悲雙鬢，包羞食萬錢。
鹿車終自駕，歸去潁東田。
秋懷二首寄聖俞·其一
作者：歐陽修
朝代：宋

孤管叫秋月，清砧韻霜風。
天涯遠夢歸，驚斷山千重。
羣物動已息，百憂感從中。
日月矢雙流，四時環無窮。
隆陰夷老物，摧折壯士胸。
壯士亦何爲，素絲悲青銅。
秋懷二首寄聖俞·其二
作者：歐陽修
朝代：宋

羣木落空原，南山高巃嵸。
巉巖想詩老，瘦骨寒愈聳。
詩老類秋蟲，吟秋聲百種。
披霜掇孤英，泣古弔荒冢。
琅玕叩金石，清響聽生悚。
何由幸見之，使我滌煩冗。
飛鳥下東南，音書無日捧。
秋日與諸君馬頭山登高
作者：歐陽修
朝代：宋

晴原霜後若榴紅，佳節登臨興未窮。
日泛花光摇露際，酒浮山色入樽中。
金壺恣灑毫端墨，玉麈交揮席上風。
惟有淵明偏好飲，籃輿酩酊一衰翁。
秋晚凝翠亭
作者：歐陽修
朝代：宋

黄葉落空城，青山遶官廨。
風雲凄已高，歲月驚何邁。
陂田寒未收，野水淺生派。
晴林紫榴坼，霜日紅梨曬。
蕭踈喜竹勁，寂寞傷蘭敗。
叢菊如有情，幽芳慰孤介。
嘉客日可携，寒醅美新醡。
登臨無厭頻，冰雪行即屆。
秋獮詩
作者：歐陽修
朝代：宋

豳籥迎寒至，商飚應節流。
戎容修大獮，殺氣順行秋。
多稼登方茂，三農隙始休。
飲歸軍實獻，誓眾黻爲裘。
索享儀非蠟，圍田禮異蒐。
國威思遠播，神武暢皇猷。
秋郊曉行
作者：歐陽修
朝代：宋

寒郊桑柘稀，秋色曉依依。
野燒侵河斷，山鴉向日飛。
行歌採樵去，荷鍤刈田歸。
秫酒家家熟，相邀白竹扉。
秋陰
作者：歐陽修
朝代：宋

秋陰積不散，夜氣凜初清。
雨冷侵燈暈，風愁送葉聲。
國恩慙未報，歲晚念餘生。
却憶滁州睡，村醪自解酲。
立秋有感寄蘇子美
作者：歐陽修
朝代：宋

庭樹忽改色，秋風動其枝。
物情未必爾，我意先已悽。
雖恐芳節謝，猶忻早凉歸。
起步雲月暗，顧瞻星斗移。
四時有大信，萬物誰與期。
故人在千里，歲月令我悲。
所嗟事業晚，豈惜顔色衰。
廟謀今謂何，胡馬日以肥。
端午帖子 夫人閤五首 其一
作者：歐陽修
朝代：宋

冰壺凝皓彩，水殿漾輕漣。
繡繭誇新巧，縈絲喜續年。
端午帖子 夫人閤五首 其三
作者：歐陽修
朝代：宋

光風細細飄香轉，綠葉陰陰覆檻涼。
雲物鮮明時節麗，水精宮殿侍君王。
端午帖子 夫人閤五首 其二
作者：歐陽修
朝代：宋

黄金仙杏粉，赤玉海榴房。
共鬭今朝勝，盈襜百草香。
端午帖子 夫人閤五首 其五
作者：歐陽修
朝代：宋

古今風俗記佳辰，樂事深宮日日新。
巧女金盤絲五色，皇家玉曆壽千春。
端午帖子 夫人閤五首 其四
作者：歐陽修
朝代：宋

蓬萊仙闕彩雲中，端日欣逢歲歲同。
皎潔霜紈空詠扇，深沉玉宇自生風。
端午帖子 溫成閤四首 其一
作者：歐陽修
朝代：宋

香黍筒爲糉，靈苗艾作人。
芳音邈已遠，節物自常新。
端午帖子 溫成閤四首 其三
作者：歐陽修
朝代：宋

聞說仙家事杳微，世傳真僞豈能知。
遥思海上三山樂，寧記人間五日時。
端午帖子 溫成閤四首 其二
作者：歐陽修
朝代：宋

珠箔涼颸入，金壺晝刻長。
鸞臺塵不動，銷盡故時香。
端午帖子 溫成閤四首 其四
作者：歐陽修
朝代：宋

雲散風流歲月遷，君恩曾不減當年。
非因掩面留遺愛，自爲難忘窈窕賢。
端午帖子 皇后閤五首 其一
作者：歐陽修
朝代：宋

繭館覆柔桑，新絲引更長。
紉爲五色縷，續壽獻君王。
端午帖子 皇后閤五首 其三
作者：歐陽修
朝代：宋

煙含玉樹風生細，日永宮花漏出遲。
深殿未嘗知暑氣，水精簾拂砌琉璃。
端午帖子 皇后閤五首 其二
作者：歐陽修
朝代：宋

槐綠陰初合，榴繁豔欲然。
翠筒傳角黍，嘉節慶年年。
端午帖子 皇后閤五首 其五
作者：歐陽修
朝代：宋

蘭苕擢秀迎風紫，槿豔繁開照日紅。
嘉節相望傳有舊，深宮行樂自無窮。
端午帖子 皇后閤五首 其四
作者：歐陽修
朝代：宋

玉壺冰彩瑩寒光，避暑宸遊樂未央。
采艾不須禳毒沴，塗椒自已馥清香。
端午帖子 皇帝閤六首 其一
作者：歐陽修
朝代：宋

天容清永晝，風色秀含薰。
五日逢佳節，千齡奉聖君。
端午帖子 皇帝閤六首 其三
作者：歐陽修
朝代：宋

寶典標靈日，明離正午方。
五行當火德，萬壽續天長。
端午帖子 皇帝閤六首 其二
作者：歐陽修
朝代：宋

綵索盤中結，楊梅糉裏紅。
宮闈九重樂，風俗萬方同。
端午帖子 皇帝閤六首 其五
作者：歐陽修
朝代：宋

香菰黏米著佳名，古俗相傳豈足矜。
天子明堂遵月令，含桃初薦黍新登。
端午帖子 皇帝閤六首 其六
作者：歐陽修
朝代：宋

聖主憂勤致治平，仁風惠澤被羣生。
自然四海歸文德，何用靈符號辟兵。
端午帖子 皇帝閤六首 其四
作者：歐陽修
朝代：宋

歲時令節多休宴，風俗靈辰重祓禳。
肅穆皇居百神衛，滌邪寧待浴蘭湯。
端午帖子詞 夫人閤五首 其一
作者：歐陽修
朝代：宋

梅黄初過雨，麥實已登秋。
避暑多佳賞，皇歡奉豫遊。
端午帖子詞 夫人閤五首 其三
作者：歐陽修
朝代：宋

楚俗傳筒黍，江人喜競舡。
深宮亦行樂，綵索續長年。
端午帖子詞 夫人閤五首 其二
作者：歐陽修
朝代：宋

鳴蜩驚早夏，鬭草及良辰。
共薦菖華酒，君王壽萬春。
端午帖子詞 夫人閤五首 其五
作者：歐陽修
朝代：宋

仙盤冷泛銀河露，紈扇香摇綠蕙風。
禁掖自應無暑氣，瑶臺金闕水精宮。
端午帖子詞 夫人閤五首 其四
作者：歐陽修
朝代：宋

涼生玉宇來風細，日永金徒報漏稀。
皎潔冰壺清水殿，三千爭捧赭黄衣。
端午帖子詞 溫成皇后閤四首 其一
作者：歐陽修
朝代：宋

密葉花成子，新巢燕引雛。
君心多感舊，誰獻辟兵符。
端午帖子詞 溫成皇后閤四首 其三
作者：歐陽修
朝代：宋

綵縷誰云能續命，玉奩空自鎖遺香。
白頭舊監悲時節，珠閤無人夏日長。
端午帖子詞 溫成皇后閤四首 其二
作者：歐陽修
朝代：宋

旭日映簾生，流暉槿艷明。
紅顔易零落，何異此花榮。
端午帖子詞 溫成皇后閤四首 其四
作者：歐陽修
朝代：宋

依依節物舊年光，人去花開益可傷。
聖主聰明無色惑，不須西國返魂香。
端午帖子詞 皇后閤五首 其一
作者：歐陽修
朝代：宋

畫扇催迎暑，靈符喜辟邪。
風光麗宮禁，時節重仙家。
端午帖子詞 皇后閤五首 其三
作者：歐陽修
朝代：宋

覆檻午陰黄鳥囀，烘簾曉日絳榴繁。
六宮綵縷爭新巧，共續千齡奉至尊。
端午帖子詞 皇后閤五首 其二
作者：歐陽修
朝代：宋

椒塗承茂渥，嬪壺範柔儀。
更以親蠶繭，紉爲續命絲。
端午帖子詞 皇后閤五首 其五
作者：歐陽修
朝代：宋

五色雙絲獻女功，多因荆楚記遺風。
聖君照物同天鑒，不用江心百鍊銅。
端午帖子詞 皇后閤五首 其四
作者：歐陽修
朝代：宋

紫蘭淅淅光風轉，綠葉陰陰禁苑涼。
天子萬機多暇日，喜逢嘉節奉瑶觴。
端午帖子詞 皇帝閤六首 其一
作者：歐陽修
朝代：宋

天清槐露浥，歲熟麥風涼。
五日標嘉節，行齡獻壽觴。
端午帖子詞 皇帝閤六首 其三
作者：歐陽修
朝代：宋

舜舞來遐俗，堯仁浹九區。
五兵消以德，何用赤靈符。
端午帖子詞 皇帝閤六首 其二
作者：歐陽修
朝代：宋

午位星杓正，人間令節同。
四時和玉燭，萬物被薰風。
端午帖子詞 皇帝閤六首 其五
作者：歐陽修
朝代：宋

嘉辰共喜沐蘭湯，毒沴何須採艾禳。
但得皋夔調鼎鼐，自然災祲變休祥。
端午帖子詞 皇帝閤六首 其六
作者：歐陽修
朝代：宋

炎暉流爍蕙風薰，草木蕃滋德澤均。
畜藥蠲痾雖故事，使民無疾乃深仁。
端午帖子詞 皇帝閤六首 其四
作者：歐陽修
朝代：宋

楚國因讒逐屈原，終身無復入君門。
願因角黍詢遺俗，可鑒前王惑巧言。
竹西亭
作者：歐陽修
朝代：宋

十里樓臺歌吹繁，揚州無復似當年。
古來興廢皆如此，徒使登臨一慨然。
竹間亭
作者：歐陽修
朝代：宋

啾啾竹間鳥，日夕相嚶鳴。
悠悠水中魚，出入藻與萍。
水竹魚鳥家，伊誰作斯亭。
翁來無車馬，非與彈弋并。
潛者入深淵，飛者散縱橫。
奈何翁屢來，浪使飛走驚。
忘爾榮與利，脫爾冠與纓。
還來尋魚鳥，傍此水竹行。
鳥語弄蒼翠，魚遊翫清澄。
而翁仍何爲，獨醉還自醒。
三者各自適，要歸亦同情。
翁乎知此樂，無厭日來登。
竹間亭
作者：歐陽修
朝代：宋

高亭照初日，竹影凉蕭森。
新篁漸解籜，翠色日已深。
雨多苔莓青，幽徑無人尋。
靜趣久迺得，暫來聊解襟。
清風颯然生，鳴鳥送好音。
佳時不易得，濁酒聊自斟。
興盡即言返，生來期抱琴。
第主簿東齋
作者：歐陽修
朝代：宋

官舍掩寒扉，聊同隱者棲。
溪流穿竹過，山鳥入城啼。
賓主高談勝，心冥外物齊。
惟應朝枕夢，長厭隔鄰雞。
答丁元珍
作者：歐陽修
朝代：宋
体裁：七言律诗

春風疑不到天涯，二月山城未見花。
殘雪壓枝猶有橘，凍雷驚筍欲抽芽。
夜聞啼雁生鄉思，病入新年感物華。
曾是洛陽花下客，野芳雖晚不須嗟。
答判班孫待制見寄
作者：歐陽修
朝代：宋

三朝竊寵幸逢辰，晚節恩深許乞身。
無用物中仍老病，太平時得作閑人。
鳴琴酌酒留嘉客，引水栽花過一春。
惟恨江淹才已盡，難酬開府句清新。
答劉原父舍人見過後中夜酒定復追昨日所覽雜記并簡梅聖俞之作
作者：歐陽修
朝代：宋

君子忽我顧，貧家復何有。
虛堂來清風，佳果薦燭酒。
簡編記遺逸，論議相可否。
欲知所書人，其骨多已朽。
前者既已然，後來寧得久。
所以昔人云，杯行莫停手。
答原父
作者：歐陽修
朝代：宋

炎歊鬰然蒸，午景熾方燄。
子來清風興，蕭蕭吹几簟。
又如沃瓊漿，遽飲不知厭。
嗟予學苦晚，白首困鉛槧。
危疑奚所質，孔孟久已窆。
羣儒窒自私，惟子通且贍。
幸時丐贏餘，屢得飽饑歉。
嚴嚴春秋經，大法誰改覘。
三才失綱紀，五代極昏墊。
盜竊恣胠篋，英雄爭奮劒。
興亡兩倉卒，事迹多遺欠。
纔能紀成敗，豈暇誅姦僭。
聞見患孤寡，是非誰證驗。
嘗欣同好惡，遂乞指瑕玷。
反蒙華衮襃，如譽嫫母豔。
救非當在早，已暴何由斂。
苟能哀廢痼，其可惜針砭。
風舲或許邀，湖綠方濪濪。
答呂太博賞雙蓮
作者：歐陽修
朝代：宋

年來因病不飲酒，老去無悰懶作詩。
我已負花常自愧，君須屢醉及芳時。
漢宮姊妹爭新寵，湘浦皇英望所思。
天下從來無定色，況將鉛黛比天姿。
答和呂侍讀
作者：歐陽修
朝代：宋

昔日題輿媿屈賢，今來還見擁朱轓。
笑談二紀思如昨，名望三朝老更尊。
野徑冷香黄菊秀，平湖斜照白鷗翻。
此中自有忘言趣，病客猶堪奉一罇。
答和王宣徽
作者：歐陽修
朝代：宋

相逢莫怪我皤然，出處參差四紀間。
有道方令萬物遂，無能擬乞一身閑。
花前獨酌罇前月，淮上扁舟枕上山。
此樂想公應未暇，且持金盞醉紅顔。
答和閣老劉舍人雨中見寄
作者：歐陽修
朝代：宋

花間鳥語愁泥滑，屋上鳩鳴厭雨多。
坐見殘春一如此，可憐吾意已蹉跎。
蕭條兩鬢霜後草，瀲灧十分金卷荷。
此物猶能慰衰老，稍晴相約屢相過。
答太傅相公見贈長韻
作者：歐陽修
朝代：宋

蹤跡本羈單，登門二十年。
平生任愚拙，自進恥因緣。
憂患經多矣，疲駑尚勉旃。
凋零鸎谷友，憔悴鴈池邊。
忽忽良時失，區區俗慮闐。
公齋每偷暇，師席屢攻堅。
善誨常無倦，餘談亦可編。
仰高雖莫及，希驥豈非賢。
報國如乖顧，歸耕寧買田。
期無辱知己，肯逐利名遷。
答子履學士見寄
作者：歐陽修
朝代：宋

潁毫相望樂未央，吾州仍得治仙鄉。
夢回枕上黄粱熟，身在壺中白日長。
每恨老年才已盡，怕逢詩敵力難當。
知君欲別西湖去，乞我橋南菡萏香。
答子華舍人退朝小飲官舍
作者：歐陽修
朝代：宋

玉階朝罷卷晨班，官舍相留一笑間。
與世漸疏嗟已老，得朋爲樂偶偷閑。
紅牋搦管吟紅藥，綠酒盈罇舞綠鬟。
自是風情年少事，多慙白髮與蒼顔。
答朱宷捕蝗詩
作者：歐陽修
朝代：宋

捕蝗之術世所非，欲究此語興於誰。
或云豐兇歲有數，天孽未可人力支。
或言蝗多不易捕，驅民入野踐其畦。
因之姦吏恣貪擾，戶到頭斂無一遺。
蝗災食苗民自苦，吏虐民苗皆被之。
吾嗟此語祗知一，不究其本論其皮。
驅雖不盡勝養患，昔人固已决不疑。
秉蟊投火況舊法，古之去惡猶如斯。
既多而捕誠未易，其失安在常由遲。
詵詵最說子孫眾，爲腹所孕多蜫蚳。
始生朝畝暮已頃，化一爲百無根涯。
口含鋒刃疾風雨，毒腸不滿疑常饑。
高原下濕不知數，進退整若隨金鼙。
嗟茲羽孽物共惡，不知造化其誰尸。
大凡萬事悉如此，禍當早絕防其微。
蠅頭出土不急捕，羽翼已就功難施。
只驚羣飛自天下，不究生子由山陂。
官書立法空太峻，吏愚畏罰反自欺。
蓋藏十不敢申一，上心雖惻何由知。
不如寬法擇良令，告蝗不隱捕以時。
今苗因捕雖踐死，明歲猶免爲蝝菑。
吾嘗捕蝗見其事，較以利害曾深思。
官錢二十買一斗，示以明信民爭馳。
歛微成眾在人力，頃刻露積如京坻。
乃知孽蟲雖甚眾，嫉惡苟銳無難爲。
往時姚崇用此議，誠哉賢相得所宜。
因吟君贈廣其說，爲我持之告採詩。
答杜相公寵示去思堂詩
作者：歐陽修
朝代：宋

當年丞相倦洪鈞，弭節初來潁水濆。
惟以琴罇樂嘉客，能將富貴比浮雲。
西溪水色春長綠，北渚花光暖自薰。
得載公詩播人口，去思從此四夷聞。
答杜相公惠詩
作者：歐陽修
朝代：宋

藥苗本是山家味，茶具偏於野客宜。
敢以微誠將薄物，少資清興入新詩。
言無俗韻精而勁，筆有神鋒老更奇。
二寶收藏傳百世，豈惟榮耀詫當時。
答梅聖俞
作者：歐陽修
朝代：宋

寒日照窮巷，荆扉晨未開。
驚聞遠方信，有客渡江來。
開緘復何喜，宛若見瓊瑰。
一爾乖出處，未嘗持酒盃。
官閑隱朝市，歲暮慘風埃。
音書日可待，春鴈暖應回。
答梅聖俞大雨見寄
作者：歐陽修
朝代：宋

夕雲若頹山，夜雨如决渠。
俄然見青天，燄燄升蟾蜍。
倏忽陰氣生，四面如吹噓。
狂雷走昏黑，驚電照夔魖。
搜尋起龍蟄，下擊墓與墟。
雷聲每軒轟，雨勢隨疾徐。
初若浩莫止，俄收閴無餘。
但掛千丈虹，紫翠橫空虛。
頃刻百變態，晦明誰卷舒。
豈知下土人，水潦沒襟裾。
擾擾泥淖中，無異鴨與豬。
嗟我來京師，庇身無弊廬。
閑坊僦古屋，卑陋雜里閭。
鄰注湧溝竇，街流溢庭除。
出門愁浩渺，閉戶恐爲潴。
牆壁豁四達，幸家無貯儲。
蝦蟇鳴竈下，老婦但欷歔。
九門絕來薪，朝爨欲毀車。
壓溺委性命，焉能顧圖書。
乃知生堯時，未免憂爲魚。
梅子猶念我，寄聲憂我居。
慰我以新篇，琅琅比瓊琚。
官閑行能薄，補益愧空疎。
歲月行晚矣，江湖盍歸歟。
吾居傳郵爾，此計豈躊躇。
答梅聖俞寺丞見寄
作者：歐陽修
朝代：宋

憶昔識君初，我少君方壯。
風期一相許，意氣曾誰讓。
交遊盛京洛，罇俎陪丞相。
騄驥日相追，鸞凰志高颺。
詞章盡崔蔡，論議皆歆向。
文會忝予盟，詩壇推子將。
談精鋒愈出，飲劇歡無量。
賈勇爲無前，餘光誰敢望。
茲年五六歲，人事堪悽愴。
南北頓暌乖，相離獨飄蕩。
失杯由畫足，傷手因代匠。
移書雖激切，拙語非欺誑。
安知乃心愚，而使所言妄。
權豪不自避，斧質誠爲當。
蒼皇得一邑，奔走踰千嶂。
楚峽聽猿鳴，荆江畏蛟浪。
蠻方異時俗，景物殊氣象。
綠髮變風霜，丹顔侵疾癢。
常憂鵬鳥窺，幸免江魚葬。
今茲荷寬宥，遷徙來漢上。
惟悴戴囚冠，驅馳嗟俗狀。
王事多倥傯，學業差遺忘。
未能解綬去，所戀寸祿養。
舉足畏逢仇，低頭惟避謗。
忻聞故人近，豈憚驅車訪。
一別各衰翁，相見問無恙。
交情宛如舊，歡意獨能强。
幸陪主人賢，更值芳洲漲。
菱荷亂浮泛，水竹涵虛曠。
清風滿談席，明月臨歌舫。
已見洛陽人，重聞畫樓唱。
怡然壹鬰寫，蹔爾累囚放。
自從還邑來，會此驕陽亢。
神臺多請禱，租訟煩笞榜。
猶須新秋凉，漢水臨清漾。
野稼蕩浮雲，晴山開疊障。
聊以助吟詠，亦可資酣暢。
北轅如未駕，幸子能來貺。
答梅聖俞莫登樓
作者：歐陽修
朝代：宋

莫登樓，樂哉都人方競遊，樓闕夜氣春煙浮。
玉輪東來從海陬，纖靄洗盡當空留。
燈光月色爛不收，火龍銜山祝千秋。
緣竿踏索雜幻優，鼓喧管咽耳欲咻。
清風嫋嫋夜悠悠，瑩蹄文角車如流。
婭姹扶欄車兩頭，髧髦垂鬟嬌未羞。
念昔年少追朋儔，輕衫駿馬今則不。
中年病多昏兩眸，夜視曾不如鵂鶹。
足雖欲往意已休，惟思睡眠擁衾裯。
人心利害兩不謀，春陽稍愆天子憂。
安得四野陰雲油，甘澤以時豐麥麰。
遊騎踏泥非我愁。
答楊闢喜雨長句
作者：歐陽修
朝代：宋

吾聞陰陽在天地，升降上下無時窮。
環回不得不差失，所以歲時無常豐。
古之爲政知若此，均節收歛勤人功。
三年必有一年食，九歲常備三歲兇。
縱令水旱或時遇，以多補少能相通。
今者吏愚不善政，民亦游惰離於農。
軍國賦歛急星火，兼并奉養過王公。
終年之耕幸一熟，聚而耗者多於蠭。
是以比歲屢登稔，然而民室常虛空。
遂令一時暫不雨，輒以困急號天翁。
賴天閔民不責吏，甘澤流布何其濃。
農當勉力吏當愧，敢不酌酒澆神龍。
答樞密吳給事見寄
作者：歐陽修
朝代：宋

老得閑來興味長，問將何事送餘光。
春寒擁被三竿日，宴坐忘言一炷香。
報國愧無功尺寸，歸田仍值歲豐穰。
樞庭任重才餘暇，猶有新篇寄草堂。
答王內翰范舍人
作者：歐陽修
朝代：宋

相從一笑歡無厭，屢獲新篇喜可涯。
自昔居前誚穅秕，幸容相倚媿蒹葭。
白麻詔令追三代，青史文章自一家。
我亦諫垣新忝命，君恩未報髮先華。
答王禹玉見贈
作者：歐陽修
朝代：宋

昔時叨入武成宮，曾看揮毫氣吐虹。
夢寐閑思十年舊，笑談今此一罇同。
喜君新賜黄金带，顧我宜爲白髮翁。
自古薦賢爲報國，幸依精識士稱公。
答端明王尚書見寄兼簡景仁文裕二侍郎二首·其一
作者：歐陽修
朝代：宋

日久都城車馬喧，豈知風月屬三賢。
唱高誰敢投詩社，行處人爭看地仙。
酒面撥醅浮大白，舞腰催拍趁繁絃。
與公等是休官者，方把鋤犁學事田。
答端明王尚書見寄兼簡景仁文裕二侍郎二首·其二
作者：歐陽修
朝代：宋

多病新還太守章，歸來白首興何長。
琴書自是千金產，日月閑銷百刻香。
尚有俸錢酤美酒，自栽花圃趁新陽。
醉翁生計今如此，一笑何時共一觴。
答聖俞
作者：歐陽修
朝代：宋

人皆喜詩翁，有酒誰肯一醉之。
嗟我獨無酒，數往從翁何所爲。
翁居南方我北走，世路離合安可期。
汴渠千艘日上下，來及水門猶未知。
五年不見勞夢寐，三日始往何其遲。
城東賺河有名字，萬家棄水爲汙池。
人居其上苟賢者，我視此水猶漣漪。
入門下馬解衣带，共坐習習清風吹。
溼薪熒熒煮薄茗，四顧壁立空無遺。
萬錢方丈飽則止，一瓢飲水樂可涯。
況出新詩數十首，珠璣大小光陸離。
他人欲一不可有，君家筐篋滿莫持。
才大名高乃富貴，豈比金紫包愚癡。
貴賤同爲一丘土，聖賢獨如星日垂。
道德內樂不假物，猶須朋友并良時。
蟬聲漸已變秋意，得酒安問醇與醨。
玉堂官閑無事業，親舊幸可從其私。
與翁老矣會有幾，當棄百事勤追隨。
答聖俞白鸚鵡雜言
作者：歐陽修
朝代：宋

憶昨滁山之人贈我玉兔子，粵明年春玉兔死。
日陽晝出月夜明，世言兔子望月生。
謂此瑩然而白者，譬夫水之爲雪而爲冰，皆得一陰凝結之純精。
常恨處非大荒窮北極寒之曠野，養違其性夭厥齡。
豈知火維地荒絕，漲海連天沸天熱。
黄冠黑距人語言，有鳥玉衣尤皎潔。
乃知物生天地中，萬殊難以一理通。
海中洲島窮人迹，來市廣州纔八國。
其間注輦來最稀，此鳥何年隨海舶。
誰能徧歷海上峯，萬怪千奇安可極。
兔生明月月在天，玉兔不能久人間。
況爾來從炎瘴地，豈識中州霜雪寒。
渴雖有飲饑有啄，羈紲終知非爾樂。
天高海闊路茫茫，嗟爾身微羽毛弱。
爾能識路知所歸，吾欲開籠縱爾飛。
俾爾歸詫宛陵詩，此老詩名聞四夷。
答聖俞莫飲酒
作者：歐陽修
朝代：宋

子謂莫飲酒，我謂莫作詩。
花開木落蟲鳥悲，四時百物亂我思。
朝吟摇頭暮蹙眉，雕肝琢腎聞退之。
此翁此語還自違，豈如飲酒無所知。
自古不飲無不死，惟有爲善不可遲。
功施當世聖賢事，不然文章千載垂。
其餘酩酊一罇酒，萬事崢嶸皆可齊。
腐腸糟肉兩家說，計較屑屑何其卑。
死生壽夭無足道，百年長短纔幾時。
但飲酒，莫作詩，子其聽我言非癡。
答蘇子美離京見寄
作者：歐陽修
朝代：宋

眾奇子美貌，堂堂千人英。
我獨疑其胸，浩浩包滄溟。
滄溟產龍蜃，百怪不可名。
是以子美辭，吐出人輒驚。
其於詩最豪，奔放何縱橫。
眾絃排律呂，金石次第鳴。
間以險絕句，非時震雷霆。
兩耳不及掩，百痾爲之醒。
語言既可駭，筆墨尤其精。
少雖嘗力學，老乃若天成。
濡毫弄點畫，信手不自停。
端莊雜醜怪，羣星見攙槍。
爛然溢紙幅，視久無定形。
使我終老學，得一已足矜。
而君兼眾美，磊落猶自輕。
高冠出人上，誰敢揖其膺。
羣臣列丹陛，幾位缺公卿。
使之束带立，可以重朝廷。
況令參國議，高論吐崢嶸。
惜哉三十五，白髮今已生。
近者去江淮，作詩寄離情。
口誦不及寫，一日傳都城。
退之序百物，其鳴由不平。
天方苦君心，欲使發其聲。
嗟我非鸑鷟，徒思和嚶嚶。
因風幸數寄，警我聾與盲。
答西京王尚書寄牡丹
作者：歐陽修
朝代：宋

新花來遠喜開封，呼酒看花興未窮。
年少曾爲洛陽客，眼明重見魏家紅。
却思初赴青油幕，自笑今爲白髮翁。
西望無由陪勝賞，但吟佳句想芳叢。
答許發運見寄
作者：歐陽修
朝代：宋

瓊花芍藥世無倫，偶不題詩便怨人。
曾向無雙亭下醉，自知不負廣陵春。
答謝判官獨遊幽谷見寄
作者：歐陽修
朝代：宋

聞道西亭偶獨登，悵然懷我未忘情。
新花自向遊人笑，啼鳥猶爲舊日聲。
因拂醉題詩句在，應憐手種樹陰成。
須知別後無由到，莫厭頻携野客行。
答謝景山遺古瓦硯歌
作者：歐陽修
朝代：宋

火數四百炎靈銷，誰其代者當塗高。
窮姦極酷不易取，始知文景基扃牢。
坐揮長喙啄天下，豪傑競起如蝟毛。
董呂傕汜相繼死，紹術權備爭咆咻。
力彊者勝怯者敗，豈較才德爲功勞。
然猶到手不敢取，而使螟蝗生蝮蜪。
子丕當初不自耻，敢謂舜禹傳之堯。
得之以此失亦此，誰知三馬食一槽。
當其盛時爭意氣，叱咤雷雹生風飚。
干戈戰罷數功閥，周蔑方召堯無皋。
英雄致酒奉高會，巍然銅雀高岧岧。
圓歌宛轉激清徵，妙舞左右回纖腰。
一朝西陵看拱木，寂寞繐帳空蕭蕭。
當時凄涼已可歎，而況後世悲前朝。
高臺已傾漸平地，此瓦一墜埋蓬蒿。
苔文半滅荒土蝕，戰血曾經野火燒。
敗皮弊網各有用，誰使鎸鑱成凸凹。
景山筆力若半弩，句遒語老能揮毫。
嗟予奪得何所用，簿領朱墨徒紛淆。
走官南北未嘗捨，緹襲三四勤緘包。
有時屬思欲飛灑，意緒軋軋難抽繰。
舟行屢備水神奪，往往冥晦遭風濤。
質頑物久有精怪，常恐變化成靈妖。
名都所至必傳玩，愛之不換魯寶刀。
長歌送我怪且偉，欲報慙愧無瓊瑶。
答資政邵諫議見寄二首·其一
作者：歐陽修
朝代：宋

豪橫當年氣吐虹，蕭條晚節鬢如蓬。
欲知潁水新居士，即是滁山舊醉翁。
所樂蕃籬追尺鷃，敢言寥廓逐冥鴻。
期公歸輔巖廓上，顧我無忘畎畝中。
答資政邵諫議見寄二首·其二
作者：歐陽修
朝代：宋

欲知歸計久遷延，三十篇詩二十年。
受寵不思身報效，乞骸惟冀上哀憐。
相如舊苦中痟渴，陶令猶能一醉眠。
材薄力殫難勉强，豈同高士愛林泉。
答通判呂太博
作者：歐陽修
朝代：宋

千頃芙蕖蓋水平，揚州太守舊多情。
畫盆圍處花光合，紅袖傳來酒令行。
舞踏落暉留醉客，歌遲檀板換新聲。
如今寂寞西湖上，雨後無人看落英。
答錢寺丞憶伊川
作者：歐陽修
朝代：宋

之子問伊川，伊川已春色。
綠芷雜芳浦，青溪含白石。
山阿昔留賞，屐齒無遺迹。
惟有巖桂花，留芳待歸客。
箕山
作者：歐陽修
朝代：宋

朝下黄蘆坂，夕望箕山雲。
緬懷巢上客，想彼巖中人。
弱歲慕高節，壯年嬰世紛。
漱流羨潁水，振衣嗟洛塵。
空祠亂驚鳥，山木含餘曛。
聊茲謝芝桂，歸月及新春。
簽呂公著見贈
作者：歐陽修
朝代：宋

晉人歌蟋蟀，孔子錄於詩。
因知聖賢心，豈不惜良時。
行樂不及早，朱顔忽焉衰。
馳光如騕褭，一去不可追。
今也不彊飲，後雖悔奚爲。
三年謫永陽，陷穽不知危。
種樹滿幽谷，疏泉瀉清池。
新陽染山木，撩亂發枯枝。
無人歌青春，自釂白玉巵。
今者荷寬宥，乞州從爾宜。
西湖舊已聞，既見又過之。
菡萏間紅綠，鴛鴦浮渺瀰。
四時花與竹，罇俎動可隨。
況與賢者同，薰然襲蘭芝。
醁醅寒且醥，清唱婉而遲。
四坐各已醉，臨觴獨何疑。
昔人逢麴車，流涎尚垂頤。
況此盃中趣，久得樂無涯。
多憂衰病早，心在良可噫。
譬若卧櫪馬，聞鼙尚鳴悲。
春膏已動脈，百卉漸葳蕤。
丹砂得新方，舊疾庶可治。
尚可執鞭弭，周旋以忘疲。
簾
作者：歐陽修
朝代：宋

銀蒜鈎簾宛地垂，桂叢烏起上朝暉。
枉將玳瑁雕爲押，遮掩春堂礙燕歸。
系裙腰
作者：歐陽修
朝代：宋

水軒簷幕透薰風。銀塘外、柳煙濃。方床遍展魚鱗簟，碧紗籠。小墀面、對芙蓉。玉人共處霜鴛枕，和嬌困、睡朦朧。起來意懶含羞態，汗香融。系裙腰，映酥胸。
紀德陳情上致政太傅杜相公二首·其一
作者：歐陽修
朝代：宋

儉節清名世絕倫，坐令風俗可還淳。
貌先年老因憂國，事與心違始乞身。
四海儀刑瞻舊德，一罇談笑作閑人。
鈴齋幸得親師席，東向時容問治民。
紀德陳情上致政太傅杜相公二首·其二
作者：歐陽修
朝代：宋

事國一心勤以瘁，還家五福壽而康。
風波已出憑忠信，松栢難凋雪霜。
昔日青衫遇知己，今來白首再升堂。
里門每入從千騎，賓主俱榮道路光。
紫石屏歌
作者：歐陽修
朝代：宋

月從海底來，行上天東南。
正當天中時，下照千丈潭。
潭心無風月不動，倒影射入紫石巖。
月光水潔石瑩浄，感此陰魄來中潛。
自從月入此石中，天有兩曜分爲三。
清光萬古不磨滅，天地至寶難藏緘。
天公呼雷公，夜持巨斧隳嶄巖。
墮此一片落千仞，皎然寒鏡在玉匳。
蝦蟇白兔走天上，空留桂影猶杉杉。
景山得之惜不得，贈我意與千金兼。
自云每到月滿時，石在暗室光出簷。
大哉天地間，萬怪難悉談。
嗟予不度量，每事思窮探。
欲將兩耳目所及，而與造化爭毫纖。
煌煌三辰行，日月尤尊嚴。
若令下與物爲比，擾擾萬類將誰瞻。
不然此石竟何物，有口欲說嗟如鉗。
吾奇蘇子胸，羅列萬象中包含。
不惟胸寬膽亦大，屢出言語驚愚凡。
自吾得此石，未見蘇子心懷慚。
不經老匠先指决，有手誰改施鎸鑱。
呼工畫石持寄似，幸子留意其無謙。
絕句
作者：歐陽修
朝代：宋

冷雨漲焦陂，人去陂寂寞。
惟有霜前花，鮮鮮對高閣。
絳守居園池
作者：歐陽修
朝代：宋

嘗聞紹述絳守居，偶來覽登周四隅。
異哉樊子怪可吁，心欲獨出無古初。
窮荒搜幽入有無，一語詰曲百盤紆。
孰云已出不剽襲，句斷欲學盤庚書。
荒煙古水蔚遺墟，我來嗟祗得其餘。
栢槐端莊偉丈夫，蒼顔鬰鬰老不枯。
靚容新麗一何姝，清池翠蓋擁紅蕖。
胡鬅虎搏豈足道，記錄細碎何區區。
虙氏八卦畫河圖，禹湯臯虺暨唐虞。
豈不古奧萬世模，嫉世姣巧習卑汙。
以奇矯薄駭羣愚，用此猶得追韓徒。
我思其人爲躊躇，作詩聊謔爲坐娛。
綠竹堂獨飲
作者：歐陽修
朝代：宋

夏篁解籜陰加樛，卧齋公退無喧囂。
清和況復值佳月，翠樹好鳥鳴咬咬。
芳罇有酒美可酌，胡爲欲飲先長謠。
人生暫別客秦楚，尚欲泣淚相攀邀。
況茲一訣乃永已，獨使幽夢恨蓬蒿。
憶予驅馬別家去，去時柳陌東風高。
楚鄉留滯一千里，歸來落盡李與桃。
殘花不共一日看，東風送哭聲嗷嗷。
洛池不見青春色，白楊但有風蕭蕭。
姚黄魏紫開次第，不覺成恨俱零凋。
榴花最晚今又拆，紅綠點綴如裙腰。
年芳轉新物轉好，逝者日與生期遥。
予生本是少年氣，瑳磨牙角爭雄豪。
馬遷班固洎歆向，下筆點竄皆嘲嘈。
客來共坐說今古，紛紛落盡玉麈毛。
彎弓或擬射石虎，又欲醉斬荆江蛟。
自言剛氣貯心腹，何爾柔軟爲脂膏。
吾聞莊生善齊物，平日吐論奇牙聱。
憂從中來不自遣，强叩瓦缶何譊譊。
伊人達者尚乃爾，情之所鍾況吾曹。
愁填胸中若山積，雖欲强飲如沃焦。
乃判自古英壯氣，不有此恨如何消。
又聞浮屠說生死，滅沒謂若夢幻泡。
前有萬古後萬世，其中一世獨虭蟧。
安得獨灑一榻淚，欲助河水增滔滔。
古來此事無可奈，不如飲此罇中醪。
緱氏縣作
作者：歐陽修
朝代：宋

亭候徹郊畿，人家嶺坂西。
青山臨古縣，綠竹繞寒溪。
道上行收穗，桑間晚溉畦。
東臯有深趣，便擬卜幽棲。
縣舍不種花惟載楠木冬青茶竹之類因戲書七言四韻
作者：歐陽修
朝代：宋

結綬當年仕兩京，自憐年少體猶輕。
伊川洛浦尋芳徧，魏紫姚黄照眼明。
客思病來生白髮，山城春至少紅英。
芳叢密葉聊須種，猶得蕭蕭聽雨聲。
續作永昭陵挽詞五首·其一
作者：歐陽修
朝代：宋

王者居尊本無外，由來天下以爲家。
六龍白日乘雲去，何用金錢買道車。
續作永昭陵挽詞五首·其三
作者：歐陽修
朝代：宋

都人擾擾塞唐莊，西送靈車過苑牆。
金鼎藥成龍已去，人間惟有鼠拖腸。
續作永昭陵挽詞五首·其二
作者：歐陽修
朝代：宋

苦霧霏霏著彩旗，猶排吉伏雜兇儀。
常時鳳輦行遊處，今日龍輴慟哭隨。
續作永昭陵挽詞五首·其五
作者：歐陽修
朝代：宋

叨陪法從最多年，慣聽梨園奏管絃。
從此無因瞻黼坐，惟應魂夢到鈞天。
續作永昭陵挽詞五首·其四
作者：歐陽修
朝代：宋

素幕悠悠逗曉風，行隨哀挽出深宮。
妃嬪莫向蒼梧望，雲覆昭陵洛水東。
罷官後初還襄城弊居述懷十韻回寄洛中舊寮
作者：歐陽修
朝代：宋

路盡見家山，欣然望吾廬。
陋巷叩柴扉，迎候遥驚呼。
兒童戲竹馬，田里邀籃輿。
春桑鬰已綠，歲事催農夫。
朝日飛雉雊，東皋新雨餘。
植杖望遠林，行歌登故墟。
夙志在一壑，茲焉將荷鋤。
言謝洛社友，因招洛中愚。
馬卿已倦客，嚴安猶獻書。
行矣方于役，豈能遂歸歟。
罷官西京回寄河南張主簿
作者：歐陽修
朝代：宋

歸客下三川，孤郵暫解鞍。
鳥聲催暮急，山氣欲晴寒。
已作愁霖詠，猶懷祖帳歡。
更聞溪溜響，疑是石樓灘。
羣玉殿賜宴·其一
作者：歐陽修
朝代：宋

至治臻無事，豐年樂有成。
圖書開秘府，宴飫集羣英。
論道皇墳奧，貽謀寶訓明。
羣玉殿賜宴·其二
作者：歐陽修
朝代：宋

九重多暇豫，八體極研精。
筆力千鈞勁，豪端萬象生。
飛牋金灑落，拜賜玉鏘鳴。
盛際崇儒學，愚臣濫寵榮。
惟能同舞獸，聞樂識和聲。
翠旌詩
作者：歐陽修
朝代：宋

盛禮郊儀肅，純音帝樂清。
葳蕤飄翠羽，赫奕展華旌。
鳳邸光交覆，鸞旗色共明。
繽紛拂葩蓋，輝映雜緌纓。
且異文竿飾，非同翿舞名。
竹宮歌毖祀，雅曲播遺聲。
聖俞在南省監印進士試卷有兀然獨坐之歎因思去歲同在禮闈慨然有感兼簡子華景仁
作者：歐陽修
朝代：宋

南宮官舍苦蕭條，常憶羣居接儁寮。
古屋醉吟燈豔豔，畫廓愁聽雨蕭蕭。
殘春共約無虛擲，一歲那知忽復銷。
顧我心情又非昨，祗思相伴老漁樵。
聖俞惠宣州筆戲書
作者：歐陽修
朝代：宋

聖俞宣城人，能使紫毫筆。
宣人諸葛高，世業守不失。
緊心縛長毫，三副頗精密。
硬軟適人手，百管不差一。
京師諸筆工，牌榜自稱述。
纍纍相國東，比若衣縫蝨。
或柔多虛尖，或硬不可屈。
但能裝管榻，有表曾無實。
價高仍費錢，用不過數日。
豈如宣城毫，耐久仍可乞。
聖俞會飲
作者：歐陽修
朝代：宋

傾壺豈徒彊君飲，解带且欲留君談。
洛陽舊友一時散，十年會合無二三。
京師旱久塵土熱，忽值晚雨凉纖纖。
滑公井泉釀最美，赤泥印酒新開緘。
更吟君句勝啖炙，杏花妍媚春酣酣。
吾交豪俊天下選，誰得眾美如君兼。
詩工鑱刻露天骨，將論縱橫輕玉鈐。
遺編最愛孫武說，往往曹杜遭夷芟。
關西幕府不能辟，隴山敗將死可慚。
嗟余身賤不敢薦，四十白髮猶青衫。
吳興太守詩亦好，往奏玉琯和英咸。
盃行到手莫辭醉，明日舉棹天東南。
聖無憂·烏夜啼
作者：歐陽修
朝代：宋

世路風波險，十年一別須臾。人生聚散長如此，相見且歡娛。好酒能消光景，春風不染髭鬚。為公一醉花前倒，紅袖莫來扶。
聖無憂·烏夜啼
作者：歐陽修
朝代：宋

相別重相遇。恬如一夢須臾。尊前今日歡娛事，放盞旋成虛。莫惜斗量珠玉，隨他雪白髭鬚。人間長久身難得，鬥在不如吾。
聚星堂前紫薇花
作者：歐陽修
朝代：宋

亭亭紫薇花，向我如有意。
高煙晚溟濛，清露晨點綴。
豈無陽春月，所得時節異。
靜女不爭寵，幽姿如自喜。
將期誰顧眄，獨伴我憔悴。
而我不彊飲，繁英行亦墜。
相看兩寂寞，孤詠聊自慰。
聞原甫久在病告有感
作者：歐陽修
朝代：宋

東城移疾久離居，安得疑蛇意盡祛。
諸老何爲讒賈誼，君王猶未識相如。
浮沉俗喜隨時態，磊落材多與世踈。
誰謂文章金馬客，翻同憔悴楚三閭。
聞朱祠部罷潯州歸闕
作者：歐陽修
朝代：宋

漢柱題名墨未乾，南州坐布政條寬。
嶺雲路隔梅欹驛，使驛秋歸柳拂鞍。
建禮侵晨趨冉冉，明光賜對佩珊珊。
潁川此召行聞拜，冠頍凝塵俟一彈。
聞梅二授德興令戲書
作者：歐陽修
朝代：宋

君家小謝城，爲客洛陽裏。
綠髮方少年，青衫喜爲吏。
重湖亂山綠，歸夢寄千里。
洛浦見秋鴻，江南老芳芷。
自言北地禽，能感南人耳。
京國本繁花，馳逐多英軌。
爭歌白雪曲，取酒西城市。
朝逢油壁車，暮結青驄尾。
歲月倏可忘，行樂方未已。
忽爾畏簡書，翻然浩歸思。
江山故國近，風物饒陽美。
楚柚煙中黄，吳蓴波上紫。
還鄉問井邑，上堂多慶喜。
離別古所難，更畏秋風起。
聞沂州盧侍郎致仕有感
作者：歐陽修
朝代：宋

少年相與探花開，老病惟愁節物催。
蹉跎歸計荒三徑，牢落生涯泥一杯。
潁上先生招不起，沂州太守亦歸來。
自媿國恩終莫報，尚貪榮祿此徘徊。
聞潁州通判國博與知郡學士唱和頗多因以奉寄知郡陸經通判楊褒
作者：歐陽修
朝代：宋

一自蘇梅閉九泉，始聞東潁播新篇。
金樽留客史君醉，玉麈高談別乘賢。
十里秋風紅菡萏，一溪春水碧漪漣。
政成事簡何爲樂，終日吟哦雜管絃。
聽平戎操
作者：歐陽修
朝代：宋

西戎負固稽天誅，勇夫戰死智士謨。
上人知白何爲者，年少力壯逃浮屠。
自言平戎有古操，抱琴欲進爲我娛。
我材不足置廓廟，力弱又不堪戈殳。
遭時有事獨無用，偷安飽食與汝俱。
爾知平戎競何事，自古無不由吾儒。
周宣六月伐獫狁，漢武五道征匈奴。
方叔召虎乃真將，衛青去病誠區區。
建功立業當盛日，後世稱詠於詩書。
平生又欲慕賈誼，長纓直請繫單于。
當衢理檢四面啟，有策不獻空踟躕。
慙君爲我奏此曲，聽之空使壯士吁。
推琴置酒恍若失，誰謂子琴能起予。
臨江仙
作者：歐陽修
朝代：宋

柳外輕雷池上雨，雨聲滴碎荷聲。小樓西角斷虹明。闌干倚處，待得月華生。燕子飛來窺畫棟，玉鉤垂下簾旌。涼波不動簟紋平。水精雙枕，傍有墮釵橫。
臨江仙
作者：歐陽修
朝代：宋

記得金鑾同唱第，春風上國繁華。如今薄宦老天涯。十年歧路，空負曲江花。聞說閬山通閬苑，樓高不見君家。孤城寒日等閒斜。離愁難盡，紅樹遠連霞。
自勉
作者：歐陽修
朝代：宋

引水澆花不厭勤，便須已有鎮陽春。
官居處處如郵傳，誰得三年作主人。
自岐江山行至平陸驛五言二十四韻
作者：歐陽修
朝代：宋

岐江望平陸，百里千餘嶺。
蕭條斷煙火，莽蒼無人境。
峯巒互前後，南北失壬丙。
天秋雲愈高，木落歲方冷。
水涉愁蜮射，林行憂虎猛。
萬仞懸巖崖，一彴履枯梗。
緣危類猨猱，陷淖若蛙黽。
腰輿懼傾撲，煩馬倦鞭警。
攀躋誠畏塗，習俗羨蠻獷。
度隘足雖踠，因高目還騁。
九野畫荆衡，羣山亂巫郢。
煙嵐互明滅，點綴成圖屏。
時時度深谷，往往得佳景。
翠樹鬰如蓋，飛泉溜垂綆。
幽花亂黄紫，蒨粲弄光影。
山鳥囀成歌，寒蜩嘒如哽。
登臨雖云勞，巨細得周省。
晨裝趁徒旅，夕宿訪閭井。
村暗水茫茫，雞鳴星耿耿。
登高近佳節，歸思時引領。
谿菊薦山罇，田鴽佐烹鼎。
家近夢先歸，夜寒衾屢整。
崎嶇念行役，昔宿已爲永。
豈如江上舟，棹歌方酩酊。
自東門泛舟至竹西亭登崑丘入蒙谷戲題春貢亭
作者：歐陽修
朝代：宋

崑丘蒙谷接新亭，畫舸悠悠春水生。
欲覓揚州使君處，但隨風際管絃聲。
自河北貶滁州初入汴河聞鴈
作者：歐陽修
朝代：宋

陽城淀裏新來鴈，趁伴南飛逐越船。
野岸柳黄霜正白，五更驚破客愁眠。
至喜堂新開北軒手植楠木兩株走筆呈元珍表臣
作者：歐陽修
朝代：宋

爲憐碧砌宜佳樹，自斸蒼苔選綠叢。
不向芳菲趁開落，直須霜雪見青葱。
披條泫轉清晨露，響葉蕭騷半夜風。
時掃濃陰北窗下，一枰閑且伴衰弱。
與子華原父小飲坐中寄同州江十學士休復
作者：歐陽修
朝代：宋

歲晚忽不樂，相過偶乘閑。
百年纔幾進，一笑得亦艱。
有酒醉嘉客，無錢買妖鬟。
問予官何爲，侍從聯朝班。
朝廷多賢材，何用蒯與菅。
白髮垂兩鬢，黄金腰九環。
奈何章綬榮，飾此木石頑。
於國略無補，有慙常在顔。
幸蒙二三友，相與文字間。
江子獨捨我，高鴻去難攀。
秋風動沙苑，郡閣當南山。
吟詠日多暇，詔條寬可頒。
寒雲雪紛糅，幽鳥春緜蠻。
勝事日向好，思君何時還。
與李獻臣宋子京春集東園得節字
作者：歐陽修
朝代：宋

綠野秀可餐，遊驂喜初結。
芸局苦寂寥，禁署隔清切。
歡言得幽尋，況此及嘉節。
鳥哢已關關，泉流初決決。
紫萼繁若綴，翠苕柔可擷。
屢期無後時，芳物畏鶗鴂。
與謝三學士唱和八首·和國庠勸講之什
作者：歐陽修
朝代：宋

春盡沂風暖，芹生泮水清。
雙旌榮照路，博带儼盈庭。
函丈師臨席，鏘金壁有經。
諸生拜玉衮，欣識象丘形。
與謝三學士唱和八首·和遊午橋莊
作者：歐陽修
朝代：宋

曉壇初畢祀，弭蓋共尋幽。
鳥哢林中出，泉聲冰下流。
攀條驚雪盡，翻袂愛風柔。
好駐城南馬，春桑徧陌頭。
與謝三學士唱和八首·和龍門曉望
作者：歐陽修
朝代：宋

霧濛濛曉望平，悠然驅馬獨吟行。
煙嵐明滅川霞上，凌亂空山百鳥驚。
與謝三學士唱和八首·昨日偶陪後騎同適近郊謹成七言四韻兼呈聖俞
作者：歐陽修
朝代：宋

堤柳纔黄已落梅，尋芳弭蓋共徘徊。
桑城日暖蠶催浴，麥垅風和雉應媒。
別浦人嬉遺翠羽，弋林春廢鎖歌臺。
歸鞍暮逼宮街鼓，府吏應驚便面回。
與謝三學士唱和八首·除夜偶成拜上學士三丈
作者：歐陽修
朝代：宋

萬瓦青煙夕靄生，斗杓迎歲轉東城。
隋宮守夜沈香燎，楚俗驅神爆竹聲。
玉樹羅階家宴盛，羽觴稱壽綵衣榮。
九門朝客思公甚，向曉天風舞雪霙。
與謝三學士唱和八首·陪飲上林院後亭見櫻桃花悉已披謝因成七言四韻
作者：歐陽修
朝代：宋

尋芳長恨見花遲，豈意看花獨後期。
試藉落英聊共醉，爲憐殘萼更攀枝。
清香肯以無人減，幽艷惟應有蝶知。
開謝兩城成悵望，傷春不到柳絲時。
舟中寄劉昉秀才
作者：歐陽修
朝代：宋

東南天闊漾歸流，西北雲高斷寸眸。
明日隨人來遠浦，青山答鼓送行舟。
歸心逐夢成魚鳥，夜漢看星識斗牛。
釅酒開樽誰共醉，清江聊且玩游鯈。
舟中望京色
作者：歐陽修
朝代：宋

東北歸川决决流，汎艎青渚暫夷猶。
遥登灞岸空回首，不見長安但舉頭。
揮手嵇琴空墮睫，開樽魯酒不忘憂。
青門柳色春應遍，猶自留連杜若洲。
芙蓉花二首·其一
作者：歐陽修
朝代：宋

溪邊野芙蓉，花水相媚好。
半看池蓮盡，獨伴霜菊槁。
芙蓉花二首·其二
作者：歐陽修
朝代：宋

紅芳曉露濃，綠樹秋風冷。
共喜巧回春，不妨閑弄影。
花山寒食
作者：歐陽修
朝代：宋

客路逢寒食，花山不見花。
歸心隨北鴈，先向洛陽家。
荷葉
作者：歐陽修
朝代：宋

採掇本芳陂，移根向玉池。
晴香滋白露，翠色弄清漪。
雨歇涼飚起，煙明夕照移。
如何江上思，偏動越人悲。
荷葉
作者：歐陽修
朝代：宋

池面風來波瀲瀲，波間露下葉田田。
誰於水上張青蓋，罩却紅粧唱採蓮。
菱溪大石
作者：歐陽修
朝代：宋

新霜夜落秋水淺，有石露出寒溪垠。
苔昏土蝕禽鳥啄，出沒溪水秋復春。
溪邊老翁生長見，疑我來視何殷勤。
愛之遠徙向幽谷，曳以三犢載兩輪。
行穿城中罷市看，但驚可怪誰復珍。
荒煙野草埋沒久，洗以石竇清泠泉。
朱欄綠竹相掩映，選致佳處當南軒。
南軒旁列千萬峯，曾未有些奇嶙峋。
乃知異物世所少，萬金爭買傳幾人。
山河面戰變陵谷，何爲落彼荒溪濆。
山經地誌不可究，遂令異說爭紛紜。
皆云女堝初鍛鍊，融結一氣凝精純。
仰視蒼蒼補其缺，染此紺碧瑩且溫。
或疑古者燧人氏，鉆以出火爲炮燔。
苟非神聖親手迹，不爾孔竅誰雕剜。
又云漢使把漢節，西北萬里窮崑崙。
行經于闐得寶玉，流入中國隨河源。
沙磨水激自穿穴，所以鎸鑿無瑕痕。
嗟予有口莫能辯，歎息但以兩手捫。
盧仝韓愈不在世，彈壓百怪無雄文。
爭奇鬭異各取勝，遂至荒誕無根原。
天高地厚靡不有，醜好萬狀奚足論。
惟當掃雪席其側，日與嘉客陳清罇。
落日窗中坐
作者：歐陽修
朝代：宋

朝聞驚禽去，日暮見禽歸。
瑶琴坐不理，含情復爲誰。
落日窗中坐·領邊繡
作者：歐陽修
朝代：宋

雙鴛刺繡領，粲爛五文章。
暫近已復遠，猶持歌扇障。
葛氏鼎
作者：歐陽修
朝代：宋

大河昔决東南流，蕭條東郡今遺湫。
我從故老問其由，云古五鼎藏高丘。
地靈川秀草木稠，鬰鬰佳氣蒸常浮。
惟物伏見數有周，祕藏奇怪神所搜。
天昏地慘鬼哭幽，至寶欲出風雲愁。
蕩摇山川失維陬，九龍大戰驅蛟虬。
割然岸烈轟雲驫，滑人夜驚鳥嘲啁。
婦走抱兒扶白頭，蒼生仰叫黄屋憂。
聚徒百萬如蚍蜉，千金一掃隨浮漚。
天旋海沸動九州，此鼎始出人間留。
滑人得之不敢收，奇模古質非今侔。
器大難用識者不，以示世俗遭揶揄。
明堂會朝饗諸侯，饔官有品供王羞。
調以五味烹全牛，時有用捨吾無求。
二三子學雕琳球，見之始驚中歎愀。
披荒斵古爭窮蒐，苦語難出聲咿嚘。
馬圖出河龜負疇，自古怪說何悠悠。
嗟吾老矣不能休，勉彊作詩慙效尤。
蒙谷
作者：歐陽修
朝代：宋

一徑崎嶇入谷中，翠條紅刺罥春叢。
花深時有人相應，竹密初疑路不通。
蘇主簿挽歌
作者：歐陽修
朝代：宋

布衣馳譽入京都，丹旐俄驚反舊閭。
諸老誰能先賈誼，君王猶未識相如。
三年弟子行喪禮，千兩鄉人會葬車。
我獨空齋掛塵榻，遺編時閱子雲書。
蘇才翁挽詩二首·其一
作者：歐陽修
朝代：宋

握手接歡言，相知二十年。
文章家世事，名譽弟兄賢。
可惜英魂掩，惟餘醉墨傳。
秋風衰柳岸，撫柩送歸船。
蘇才翁挽詩二首·其二
作者：歐陽修
朝代：宋

雄心壯志兩崢嶸，誰謂中年志不成。
零落篇章爲世寶，平生風義見交情。
青松月下泉臺路，白草原頭薤露聲。
自古英豪皆若此，哭君徒有淚沾纓。
虞美人
作者：歐陽修
朝代：宋

爐香晝永龍煙白。風動金鸞額。畫屏寒掩小山川。睡容初起枕痕圓。墜花鈿。樓高不及煙霄半。望盡相思眼。豔陽剛愛挫愁人。故生芳草碧連雲。怨王孫。
蝦蟆碚
作者：歐陽修
朝代：宋

石溜吐陰崖，泉聲滿空谷。
能邀弄泉客，繫舸留巖腹。
陰精分月窟，水味標茶錄。
共約試春芽，槍旗幾時綠。
蝶戀花
作者：歐陽修
朝代：宋

一掬天和金粉膩。蓮子心中，自有深深意。意密蓮深秋正媚。將花寄恨無人會。橋上少年橋下水。小棹歸時，不語牽紅袂。浪濺荷心圓又碎。無端欲伴相思淚。
蝶戀花
作者：歐陽修
朝代：宋

南雁依稀回側陣。雪霽牆陰，遍覺蘭芽嫩。中夜夢餘消酒困。爐香卷穗燈生暈。急景流年都一瞬。往事前歡，未免縈芳寸。臘後花期知漸近。東風已作寒梅信。
蝶戀花
作者：歐陽修
朝代：宋

嘗愛西湖春色早。臘雪方銷，已見桃開小。頃刻光陰都過了。如今綠暗紅英少。且趁餘花謀一笑。況有笙歌，豔態相縈繞。老去風情應不到。憑君剩把芳尊倒。
蝶戀花
作者：歐陽修
朝代：宋

寶琢珊瑚山樣瘦。緩髻輕攏，一朵雲生袖。昨夜佳人初命偶。論情旋旋移相就。幾疊鴛衾紅浪皺。暗覺金釵，磔磔聲相扣。一自楚臺人夢後。淒涼暮雨沾裀繡。
蝶戀花
作者：歐陽修
朝代：宋

小院深深門掩亞。寂寞珠簾，畫閣重重下。欲近禁菸微雨罷。綠楊深處鞦韆掛。傅粉狂遊猶未舍。不念芳時，眉黛無人畫。薄倖未歸春去也。杏花零落香紅謝。
蝶戀花
作者：歐陽修
朝代：宋

幾度蘭房聽禁漏。臂上殘妝，印得香盈袖。酒力融融香汗透。春嬌入眼橫波溜。不見些時眉已皺。水闊山遙，乍向分飛後。大抵有情須感舊。肌膚拼為伊銷瘦。
蝶戀花
作者：歐陽修
朝代：宋

梨葉初紅嬋韻歇。銀漢風高，玉管聲悽切。枕簟乍涼銅漏徹。誰教社燕輕離別。草際蟲吟秋露結。宿酒醒來，不記歸時節。多少衷腸猶未說。珠簾夜夜朦朧月。
蝶戀花
作者：歐陽修
朝代：宋

欲過清明煙雨細。小檻臨窗，點點殘花墜。梁燕語多驚曉睡。銀屏一半堆香被。新歲風光如舊歲。所恨徵輪，漸漸程迢遞。縱有遠情難寫寄。何妨解有相思淚。
蝶戀花
作者：歐陽修
朝代：宋

水浸秋天風皺浪。縹緲仙舟，只似秋天上。和露採蓮愁一餉。看花卻是啼妝樣。折得蓮莖絲未放。蓮斷絲牽，特地成惆悵。歸棹莫隨花蕩漾。江頭有個人相望。
蝶戀花
作者：歐陽修
朝代：宋

永日環堤乘彩舫。菸草蕭疏，恰似晴江上。水浸碧天風皺浪。菱花荇蔓隨雙槳。紅粉佳人翻麗唱。驚起鴛鴦，兩兩飛相向。且把金尊傾美釀。休思往事成惆悵。
蝶戀花
作者：歐陽修
朝代：宋

海燕雙來歸畫棟。簾影無風，花影頻移動。半醉騰騰春睡重。綠鬟堆枕香雲擁。翠被雙盤金縷鳳。憶得前春，有個人人共。花裡黃鶯時一弄。日斜驚起相思夢。
蝶戀花
作者：歐陽修
朝代：宋

獨倚危樓風細細。望極離愁，黯黯生天際。草色山光殘照裡。無人會得憑闌意。也擬疏狂圖一醉。對酒當歌，強飲還無味。衣帶漸寬都不悔。況伊銷得人憔悴。
蝶戀花
作者：歐陽修
朝代：宋

畫閣歸來春又晚。燕子雙飛，柳軟桃花淺。細雨滿天風滿院。愁眉斂盡無人見。獨倚闌干心緒亂。芳草芊綿，尚憶江南岸。風月無情人暗換。舊遊如夢空腸斷。
蝶戀花
作者：歐陽修
朝代：宋

百種相思千種恨。早是傷春，那更春醪困。薄倖辜人終不憤。何時枕畔分明問。懊惱風流心一寸。強醉偷眠，也即依前悶。此意為君君不信。淚珠滴盡愁難盡。
蝶戀花
作者：歐陽修
朝代：宋

簾下清歌簾外宴。雖愛新聲，不見如花面。牙板數敲珠一串。梁塵暗落琉璃盞。桐樹花深孤鳳怨。漸遏遙天，不放行雲散。坐上少年聽未慣。玉山將倒腸先斷。
蝶戀花
作者：歐陽修
朝代：宋

簾幕東風寒料峭。雪裡香梅，先報春來早。紅蠟枝頭雙燕小。金刀剪綵呈纖巧。旋暖金爐薰蕙藻。酒入橫波，困不禁煩惱。繡被五更春睡好。羅幃不覺紗窗曉。
蝶戀花
作者：歐陽修
朝代：宋

簾幕風輕雙語燕。午後醒來，柳絮飛撩亂。心事一春猶未見。紅英落盡青苔院。百尺朱樓閒倚遍。薄雨濃雲，抵死遮人面。羌管不須吹別怨。無腸更為新聲斷。
蝶戀花
作者：歐陽修
朝代：宋

翠苑紅芳晴滿目。綺席流鶯，上下長相逐。紫陌閒隨金轢轆。馬蹄踏遍春郊綠。一覺年華春夢促。往事悠悠，百種尋思足。煙雨滿樓山斷續。人閒倚遍闌干曲。
蝶戀花
作者：歐陽修
朝代：宋

臘雪初銷梅蕊綻。梅雪相和，喜鵲穿花轉。睡起夕陽迷醉眼。新愁長向東風亂。瘦覺玉肌羅帶緩。紅杏梢頭，二月春猶淺。望極不來芳信斷。音書縱有爭如見。
蝶戀花
作者：歐陽修
朝代：宋

越女採蓮秋水畔。窄袖輕羅，暗露雙金釧。照影摘花花似面。芳心只共絲爭亂。鸂鶒灘頭風浪晚。霧重煙輕，不見來時伴。隱隱歌聲歸棹遠。離愁引著江南岸。
蝶戀花
作者：歐陽修
朝代：宋

面旋落花風盪漾。柳重煙深，雪絮飛來往。雨後輕寒猶未放。春愁酒病成惆悵。枕畔屏山圍碧浪。翠被華燈，夜夜空相向。寂寞起來褰繡幌。月明正在梨花上。
蟲鳴
作者：歐陽修
朝代：宋

葉落秋水冷，眾鳥聲已停。
陰氣入牆壁，百蟲皆夜鳴。
蟲鳴催歲寒，唧唧機杼聲。
時節忽已換，壯心空自驚。
平明起照鏡，但畏白髮生。
行次壽州寄內
作者：歐陽修
朝代：宋

紫金山下水長流，嘗記當年此共遊。
今夜南風吹客夢，清淮明月照孤舟。
行次葉縣
作者：歐陽修
朝代：宋

朝渡汝河流，暮宿楚山曲。
城陰日下寒，野氣春深綠。
征車倦長道，故國有喬木。
行行漸樂郊，東風滿平陸。
行至椹澗作
作者：歐陽修
朝代：宋

霜後葉初鳴，羸驂遶澗行。
川原人遠近，禾黍日晴明。
病質驚殘歲，歸塗厭暮程。
空林聚寒雀，疑已作春聲。
行雪
作者：歐陽修
朝代：宋

疊疊煙波隔夢思，離愁幾日減要圍。
行雲自亦傷無定，莫就行雪託信歸。
表海亭
作者：歐陽修
朝代：宋

望海亭亭古堞間，獨憑危檻俯人寰。
苦寒冰合分流水，欲雪雲垂四面山。
髀肉已消嗟病骨，凍醪猶可慰愁顔。
潁田二頃春蕪沒，安得柴車自駕還。
被牒行縣因書所見呈寮友
作者：歐陽修
朝代：宋

周禮恤兇荒，軺車出四方。
土龍朝祀雨，田火夜驅蝗。
木落孤村迥，原高百草黄。
亂鵶鳴古堞，寒雀聚空蒼。
桑野人行饁，魚陂鳥下梁。
晚煙茅店月，初日棗林霜。
墐戶催寒候，叢祠禱歲穰。
不妨行覽物，山水正蒼茫。
西園
作者：歐陽修
朝代：宋

落日叩溪門，西溪復何所。
人侵樹裏耕，花落田中雨。
平野見南山，荒臺起寒霧。
歌舞昔云誰，今人但懷古。
西園石榴盛開
作者：歐陽修
朝代：宋

荒臺野徑共躋攀，正見榴花出短垣。
綠葉晚鸎啼處密，紅房初日照時繁。
最憐夏景鋪珍簟，尤愛晴香入睡軒。
乘興便當携酒去，不須旌騎擁車轅。
西征道中送陳舅秀才北歸
作者：歐陽修
朝代：宋

棊墅風流謝舅賢，髮光如葆惜窮年。
人隨黄鵠飛千里，酒滿棲烏送一絃。
望驛早梅迎遠使，拂鞍衰柳拗歸鞭。
越禽胡馬相逢地，南北思歸各黯然。
西湖念語
作者：歐陽修
朝代：宋

昔者王子猷之愛竹，造門不問於主人，陶淵明之臥輿，遇酒便留於道士。況西湖之勝概，擅東潁之佳名。雖美景良辰，固多於高會。而清風明月，幸屬於閒人。並遊或結於良朋，乘興有時而獨往。鳴蛙暫聽，安問屬官而屬私。曲水臨流，自可一觴而一詠。至歡然而會意，亦傍若於無人。乃知偶來常勝於特來，前言可信。所有雖非於己有，其得已多。因翻舊闋之辭，寫以新聲之調，敢陣薄伎，聊佐清歡。
西湖戲作示同遊者
作者：歐陽修
朝代：宋

菡萏香清畫舸浮，使君寧復憶揚州。
都將二十四橋月，換得西湖十頃秋。
西湖泛舟呈運使學士張掞
作者：歐陽修
朝代：宋

波光柳色碧溟濛，曲渚斜橋畫舸通。
更遠更佳唯恐盡，漸深漸密似無窮。
綺羅香裏留佳客，絃管聲來颺晚風。
半醉迴舟迷向背，樓臺高下夕陽中。
西齋小飲贈別陜州沖卿學士
作者：歐陽修
朝代：宋

今日胡不樂，眾賓會高堂。
坐中瀛洲客，新佩太守章。
豈無芳罇酒，笑語共一觴。
亦有嘉菊叢，新苞弄微黄。
所嗟時易晚，節物已凄凉。
羣鷺方盛集，離鴻獨高翔。
山川正摇落，行李怯風霜。
君子樂爲政，朝廷須儁良。
歸來紫微閣，遺愛在甘棠。
西齋手植菊花過節始開偶書奉呈聖俞
作者：歐陽修
朝代：宋

秋風吹浮雲，寒雨灑清曉。
鮮鮮牆下菊，顔色一何好。
好色豈能常，得時仍不早。
文章損精神，何用覷天巧。
四時悲代謝，萬物惜調槁。
豈知寒鑑中，兩鬢甚秋草。
東城彼詩翁，學問同少小。
風塵世事多，日月良會少。
我有一罇酒，念君思共倒。
上浮黄金蕊，送以清歌裊。
爲君發朱顔，可以却君老。
觀魚軒
作者：歐陽修
朝代：宋

當年下澤驅羸馬，今見犀兵擁碧油。
位望愈隆心愈靜，每來臨水翫游鯈。
觀龍圖閣三聖御書應制
作者：歐陽修
朝代：宋

層構嚴清禁，披圖爛寶文。
虹蜺光照物，龍鳳勢騰雲。
妙極功歸一，真隨體自分。
孝思遵寶訓，聖業廣惟勤。
解仙佩
作者：歐陽修
朝代：宋

有個人人牽繫。淚成痕、滴盡羅衣。問海約山盟何時。鎮教人、目斷魂飛。夢裡似偎人睡。肌膚依舊骨香膩。覺來但堆鴛被。想忡忡、那裡爭知。
解官後答韓魏公見寄
作者：歐陽修
朝代：宋

報國勤勞已蔑聞，終身榮遇最無倫。
老爲南畝一夫去，猶是東宮二品臣。
侍從籍通清切禁，笑歌行作太平民。
欲知念舊君恩厚，二者難兼始兩人。
詔重修太學詩
作者：歐陽修
朝代：宋

漢詔崇儒術，虞庠講帝猷。
叢楹新寶構，萬杵逐歡謳。
照爛雲甍麗，回環璧水流。
冠童儀盛魯，蒿柱德同周。
舞翟彌文郁，橫經盛禮脩。
微生聽昕鼓，願齒夏弦游。
詠雪
作者：歐陽修
朝代：宋

至日陽初復，豐年瑞遽臻。
飄颻初未積，散漫忽無垠。
萬木青煙滅，千門白晝新。
往來衝更合，高下著何勻。
望好登長榭，平堪走畫輪。
馬寒毛縮蝟，弓勁力添鈞。
客醉看成眩，兒嬌咀且顰。
虛堂明永夜，高閣照清晨。
樹石詩翁對，川原獵騎陳。
凍狐迷舊穴，饑雀噪空囷。
此土偏宜稼，而予濫長人。
應須待和暖，載酒共行春。
試筆
作者：歐陽修
朝代：宋

試筆消長日，躭書遣百憂。
餘生得如此，萬事復何求。
黄犬可爲戒，白雲當自由。
無將一抔土，欲塞九河流。
試院聞奚琴作
作者：歐陽修
朝代：宋

奚琴本出奚人樂，奚虜彈之雙淚落。
抱琴置酒試一彈，曲罷依然不能作。
黄河之水向東流，鳧飛鴈下白雲秋。
岸上行人舟上客，朝來暮去無今昔。
哀絃一奏池上風，忽聞如在河舟中。
絃聲千古聽不改，可憐纖手今何在。
誰知著意弄新音，斷我罇前今日心。
當時應有曾聞者，若使重聽須淚下。
詩一首
作者：歐陽修
朝代：宋

人言清禁紫薇郎，草詔紫薇花影傍。
山木不知官況味，也隨紅日上東廓。
詩一首
作者：歐陽修
朝代：宋

文出升平世，禾生大有年。
四克今日月，六合古山川。
反朴次三五，古文丁一千。
王功因各定，大作不相沿。
主化布于下，人心孚自天。
上方求士切，公亦立仁先。
才行苟并至，位名尤兩全。
末由弓冶手，安比父兄肩。
幸及布衣仕，宜希守令先。
尺刀元並用，丹白具同研。
去吏多甘老，休兵坐力田。
干戈包已久，永卜本文延。
詳定幕次呈同舍
作者：歐陽修
朝代：宋

來時宮柳綠初勻，坐見紅芳幾番新。
蜂蜜滿房花結子，還家何處覓殘春。
謁廟馬上有感
作者：歐陽修
朝代：宋

旌旆曉悠悠，行驚歲已遒。
霜雲依日薄，野水带冰流。
富庶齊三服，山川禹九州。
自憐思潁意，無異旅人愁。
謝人寄雙桂樹子
作者：歐陽修
朝代：宋

有客賞芳叢，移根自幽谷。
爲懷山中趣，愛此巖下綠。
曉露秋暉浮，清陰藥欄曲。
更待繁花白，邀君弄芒馥。
謝公挽詞三首·其一
作者：歐陽修
朝代：宋

始見行春旆，俄聞引葬簫。
笑言猶在耳，魂魄遂難招。
天象奎星暗，辭林玉樹凋。
朔風吹霰雪，銘旐共飄飄。
謝公挽詞三首·其三
作者：歐陽修
朝代：宋

樂事與良辰，平生愛洛濱。
皇臺一閉夜，蒿里不知春。
翰墨猶新澤，圖書已素塵。
堪憐寢門哭，猶有舊時賓。
謝公挽詞三首·其二
作者：歐陽修
朝代：宋

前日賓齋宴，今晨奠柩觴。
死生公自達，存沒世徒傷。
舊國難歸葬，餘貲不給喪。
平生公輔志，所得在文章。
謝判官幽谷種花
作者：歐陽修
朝代：宋

淺深紅日宜相間，先後仍須次第栽。
我欲四時携酒去，莫教一日不花開。
謝太傅杜相公寵示嘉篇
作者：歐陽修
朝代：宋

凜凜節奇霜澗栢，昭昭心瑩玉壺冰。
正身尚可清風俗，當暑何須厭鬰蒸。
麈柄屢揮容請益，龍門雖峻忝先登。
立朝行己師資久，寧止篇章此服膺。
謝提刑張郎中寄笻竹拄杖
作者：歐陽修
朝代：宋

玉光瑩潤錦斕斑，霜雪經多節愈堅。
珍重故人相贈意，扶持衰病過殘年。
謝景平挽詞
作者：歐陽修
朝代：宋

憶見奇童髧兩髦，遽驚名譽眾推高。
東山子弟家風在，西漢文章筆力豪。
方看凌雲馳騄驥，已嗟埋玉向蓬蒿。
追思陽夏曾遊處，撫事傷心涕滿袍。
謝觀文王尚書惠西京牡丹
作者：歐陽修
朝代：宋

京師輕薄兒，意氣多豪俠。
爭誇朱顔事年少，肯慰白髮將花插。
尚書好事與俗殊，憐我霜毛苦蕭颯。
贈以洛陽花滿盤，鬭麗爭奇紅紫雜。
兩京相去五百里，幾日馳來足何捷。
紫檀金粉香未吐，綠萼紅苞露猶浥。
謂我嘗爲各陽客，頗向此花曾涉獵。
憶昔進士初登科，始事相公沿吏牒。
河南官屬盡賢俊，洛城池籞相連接。
我時年纔二十餘，每到花開如蛺蝶。
姚黄魏紅腰带鞓，潑墨齊頭藏綠葉。
鶴翎添色又其次，此外雖妍猶婢妾。
爾來不覺三十年，歲月纔如熟羊胛。
無情草木不改色，多難人生摧拉。
見花了了雖舊識，感物依依幾抆睫。
念昔逢花必沽酒，起坐驩呼屢傾榼。
而今得酒復何爲，愛花繞之空百匝。
心衰力懶難勉彊，與昔一何殊勇怯。
感公意厚不知報，墨筆淋漓口徒囁。
讀山海經圖
作者：歐陽修
朝代：宋

夏鼎象九州，山經有遺載。
空濛大荒中，杳靄羣山會。
炎海積歊蒸，陰幽異明晦。
奔趨各異種，倏忽俄萬態。
羣倫固殊稟，至理寧一槩。
駭者自云驚，生兮孰知怪。
未能識造化，但爾披圖繪。
不有萬物殊，豈知方輿大。
讀張李二生文贈石先生
作者：歐陽修
朝代：宋

先生二十年東魯，能使魯人皆好學。
其間張續與李常，剖琢珉石得天璞。
大圭雖不假雕瑑，但未磨礲出圭角。
二生因是天下寶，豈與先生私褚橐。
先生示我何矜誇，手携文編謂新作。
得之數日未暇讀，意欲百事先屏却。
夜歸獨坐南窗下，寒燭青熒如熠爚。
病眸昏澀乍開緘，燦若月星明錯落。
辭嚴意正質非俚，古味雖淡醇不薄。
千年佛老賊中國，禍福依憑羣黨惡。
拔根掘窟期必盡，有勇無前力何犖。
乃知二子果可用，非獨詞堅由志確。
朝廷清明天子聖，陽德彙進羣陰剝。
大烹養賢有列鼎，豈久師門共藜藿。
予慚職諫未能薦，有酒且慰先生酌。
讀徂徠集
作者：歐陽修
朝代：宋

徂徠魯東山，石子居山阿。
魯人之所瞻，子與山嵯峩。
今子其死矣，東山復誰過。
精魄已埋沒，文章豈能磨。
壽命雖不長，所得固已多。
舊藁偶自錄，滄溟之一蠡。
其餘誰付與，散失存幾何。
存之警後世，古鑑照妖魔。
子生誠多難，憂患靡不罹。
宦學三十年，六經老研摩。
問胡所專心，仁義丘與軻。
揚雄韓愈氏，此外豈知他。
尤勇攻佛老，奮筆如揮戈。
不量敵眾寡，膽大身幺麽。
往年遭母喪，泣血走岷峨。
垢面跣雙足，鋤犁事田坡。
至今鄉里化，孝悌勤蠶禾。
昨者來太學，青衫踏朝靴。
陳詩頌聖德，厥聲續猗那。
羔鴈聘黄晞，晞驚走鄰家。
施爲可怪駭，世俗安委蛇。
謗口由此起，口之若飛梭。
上賴天子明，不挂網者羅。
憶在太學年，大雪如翻波。
生徒日盈門，饑坐列鴈鵝。
絃誦聒鄰里，唐虞賡詠歌。
常續最高第，騫游各名科。
豈止學者師，謂宜國之皤。
夭壽反仁鄙，誰尸此偏頗。
不知詉詉者，又忍加詆訶。
聖賢要久遠，毀譽暫諠譁。
生爲舉世疾，死也魯人嗟。
作詩遺魯社，祠子以爲歌。
讀易
作者：歐陽修
朝代：宋

莫嫌白髮擁朱輪，恩許東州養病臣。
飲酒橫琴銷永日，焚香讀易過殘春。
昔賢軒冕如遺屣，世路風波偶脫身。
寄語西家隱君子，奈何名姓已驚人。
讀書
作者：歐陽修
朝代：宋

吾生本寒儒，老尚把書卷。
眼力雖已疲，心意殊未倦。
正經首唐虞，僞說起秦漢。
篇章異句讀，解詁及箋傳。
是非自相攻，去取在勇斷。
初如兩軍交，乘勝方酣戰。
當其旗鼓催，不覺人馬汗。
至哉天下樂，終日在几案。
念昔始從師，力學希仕宦。
豈敢取聲名，惟期脫貧賤。
忘食日已晡，燃薪夜侵旦。
謂言得志後，便可焚筆硯。
少償辛苦時，惟事寢與飯。
歲月不我留，一生今過半。
中間嘗忝竊，內外職文翰。
官榮日清近，廩給亦豐羨。
人情慎所習，酖毒比安宴。
漸追時俗流，稍稍學營辦。
盃盤窮水陸，賓客羅俊彥。
自從中年來，人事攻百箭。
非惟職有憂，亦自老可歎。
形骸苦衰病，心志迹退懦。
前時可喜事，閉眼不欲見。
惟尋舊讀書，簡編多朽斷。
古人重溫故，官事幸有間。
乃知讀書勤，其樂固無限。
少而干祿利，老用忘憂患。
又知物貴久，至寶見百鍊。
紛華暫時好，俯仰浮雲散。
淡泊味愈長，始終殊不變。
何時乞殘骸，萬一免罪譴。
買書載舟歸，筑室潁水岸。
平生頗論述，銓次加點竄。
庶幾垂後世，不默死芻豢。
信哉蠹書魚，韓子語非訕。
讀梅氏詩有感示徐生
作者：歐陽修
朝代：宋

子美忽已死，聖俞舍吾南。
嗟吾譬馳車，而失左右驂。
勍敵嘗壓壘，羸兵當戒嚴。
凡人貴勉强，惰逸易安恬。
吾既苦多病，交朋復調殲。
篇章久不作，意思如膠粘。
良田失時耕，草莽廢鋤芟。
美井不日汲，何由發濤甘。
偶開梅氏篇，不覺日掛簷。
乃知文字樂，愈久益無厭。
吾嘗哀世人，聲利競爭貪。
哇咬聾兩耳，死不享韶咸。
而幸知此樂，又常深討探。
今官得閑散，舍此欲奚耽。
頑庸須警策，賴子發其箝。
讀楊蟠章安集
作者：歐陽修
朝代：宋

蘇梅久作黄泉客，我亦今爲白髮翁。
卧讀楊蟠一千首，乞渠秋月與春風。
讀蟠桃詩寄子美
作者：歐陽修
朝代：宋

韓孟於文詞，兩雄力相當。
篇章綴談笑，雷電擊幽荒。
眾鳥誰敢和，鳴鳳呼其凰。
孟窮苦纍纍，韓富浩穰穰。
窮者啄其精，富者爛文章。
發生一爲宮，揫斂一爲商。
二律雖不同，合奏乃鏘鏘。
天之產奇怪，希世不可常。
寂寥二百年，至寶埋無光。
郊死不爲島，聖俞發其藏。
患世愈不出，孤吟夜號霜。
霜寒入毛骨，清響哀愈長。
玉山禾難熟，終歲苦饑腸。
我不能飽之，更欲不自量。
引吭和其音，力盡猶勉彊。
誠知非所敵，但欲繼前芳。
近者蟠桃詩，有傳來北方。
發我衰病思，藹如得春陽。
忻然便欲和，洗硯坐中堂。
墨筆不能下，怳怳若有亡。
老雞嘴爪硬，不易犯其場。
不戰先自却，雖奔未甘降。
更欲呼子美，子美隔濤江。
其人雖憔悴，其志獨軒昂。
氣力誠當對，勝敗可交相。
安得二子接，揮鋒兩交鋩。
我亦願助勇，鼓旗譟其旁。
快哉天下樂，一釂宜百觴。
乖離難會合，此志何由償。
谷正至始得先所寄書及詩不勝喜慰因書數韻奉酬聖俞
作者：歐陽修
朝代：宋

寒日照深巷，柴門朝尚閉。
有客自江來，尺書千里至。
啟書復何云，但言南北異。
南方地常暖，風物稱佳麗。
梅蘤入新年，蘭皋動芳氣。
樂哉登臨興，豈厭江湖滯。
伊予方寂寞，刻苦窮文字。
萬國會王州，羣英馳儁軌。
方朔常苦餓，子雲非官意。
歲暮慘風塵，官閑倦朝市。
出處一云別，所思寧可冀。
春江有歸鴈，但使音書繼。
豐樂亭小飲
作者：歐陽修
朝代：宋

造化無情不擇物，春色亦到深山中。
山桃溪杏少意思，自趁時節開春風。
看花遊女不知醜，古粧野態爭花紅。
人生行樂在勉彊，有酒莫負琉璃鍾。
主人勿笑花與女，嗟爾自是花前翁。
豐樂亭遊春三首·其一
作者：歐陽修
朝代：宋

綠樹交加山鳥啼，晴風蕩落花飛。
鳥歌花舞太守醉，明日酒醒春已歸。
豐樂亭遊春三首·其三
作者：歐陽修
朝代：宋

紅樹青山日欲斜，長郊草色綠無涯。
遊人不管春將老，來往亭前踏落花。
豐樂亭遊春三首·其二
作者：歐陽修
朝代：宋

春雲淡淡日輝輝，草惹行襟絮拂衣。
行到亭西逢太守，籃輿酩酊插花歸。
賀九龍廟祈雪有應
作者：歐陽修
朝代：宋

真宰調神化，幽靈應不言。
朝雲九淵闇，暮霰六花繁。
朔吹縈歸旆，賓裾載後軒。
睢園有客賦，郢曲幾人翻。
槐座方虛位，鋒車佇改轅。
願移盈尺瑞，爲雨徧羣元。
賀聖朝影·添聲楊柳枝
作者：歐陽修
朝代：宋

白雪梨花紅粉桃。露華高。垂楊慢舞綠絲絛。草如袍。風過小池輕浪起，似江皋。千金莫惜買香醪。且陶陶。
賦竹上甘露
作者：歐陽修
朝代：宋

梢梢兩竹枝，甘露葉間垂。
草木有靈液，陰陽凝以時。
深山與窮谷，往往嘗有之。
幸當君子軒，得爲眾人知。
物生隨所託，晦顯各有宜。
聊以助歌詠，兼堪飲童兒。
贈學者
作者：歐陽修
朝代：宋

人稟天地氣，乃物中最靈。
性雖有五常，不學無由明。
輪曲揉而就，木直在中繩。
堅金礪所利，玉琢器乃成。
仁義不遠躬，勤勤入至誠。
學既積於心，猶木之敷榮。
根本既堅好，蓊鬰其幹莖。
爾曹宜勉勉，無以吾言輕。
贈廬山僧居訥
作者：歐陽修
朝代：宋

方瞳如水衲披肩，邂逅相逢爲灑然。
五百僧中得一士，始知林下有遺賢。
贈李士寧
作者：歐陽修
朝代：宋

蜀狂士寧者，不邪亦不正。
混世使人疑，詭譎非一行。
平生不把筆，對酒時高詠。
初如不著意，語出多奇勁。
傾財解人難，去不道名姓。
金錢買酒醉高樓，明月空床眠不醒。
一身四海即爲家，獨行萬里聊乘興。
既不採藥賣都市，又不點石化黄金。
進不干公卿，退不隱山林。
與之游者但愛其人而莫見其術，安知其心。
吾聞有道之士游心太虛，逍遥出入，常與道俱。
故能入火不熱，入水不濡。
嘗聞其語，而未見其人也，豈斯人之徒歟。
不然言不純師，行不純德。
而滑稽玩世，其東方朔之流乎。
贈杜默
作者：歐陽修
朝代：宋

南山有鳴鳳，其音和且清。
鳴於有道國，出則天下平。
杜默東土秀，能吟鳳凰聲。
作詩幾百篇，長歌仍短行。
携之入京邑，欲使眾耳驚。
來時上師堂，再拜辭先生。
先生頷首遣，教以勿驕矜。
贈之三豪篇，而我濫一名。
杜子來訪我，欲求相和鳴。
顧我文字卑，未足當豪英。
豈如子之辭，鏗鍠間鏞笙。
淫哇俗所樂，百鳥徒嚶嚶。
杜子卷舌去，歸衫翩以輕。
京東聚羣盜，河北點新兵。
饑荒與愁苦，道路日以盈。
子盍引其吭，發聲通下情。
上聞天子聰，次使宰相聽。
何必九包禽，始能瑞堯庭。
子詩何時作，我耳入已傾。
願以白玉琴，寫之朱絲繩。
贈梅聖俞
作者：歐陽修
朝代：宋

黄鵠刷金衣，自言能遠飛。
擇侶異棲息，終年脩羽儀。
朝下玉池飲，暮宿霜桐枝。
徘徊且垂翼，會有秋風時。
贈歌者
作者：歐陽修
朝代：宋

病客多年掩綠罇，今宵爲爾一顔醺。
可憐玉樹庭花後，又向江都月下聞。
贈沈博士歌
作者：歐陽修
朝代：宋

沈夫子，胡爲醉翁吟，醉翁豈能知爾琴。
滁山高絕滁水深，空巖悲風夜吹林。
山溜白玉懸青岑，一瀉萬仞源莫尋。
醉翁每來喜登臨，醉倒石上遺其簪，雲荒石老歲月侵。
子有三尺徽黄金，寫我幽思窮崎嶔。
自言愛此萬仞水，謂是太古之遺音。
泉淙石亂到不平，指下嗚咽悲人心。
時時弄餘聲，言語軟滑如春禽。
嗟乎沈夫子，爾琴誠工彈且止。
我昔被謫居滁山，名雖爲翁實少年。
坐中醉客誰最賢，杜彬琵琶皮作絃。
自從彬死世莫傳，玉練鎖聲入黄泉。
死生聚散日零落，耳冷心衰翁索莫。
國恩未報慙祿厚，世事多虞嗟力薄。
顔摧鬢改真一翁，心以憂醉安知樂。
沈夫子謂我，翁言何苦悲。
人生百年間，飲酒能幾時。
攬及推琴起視夜，仰見河漢西南移。
贈沈遵
作者：歐陽修
朝代：宋

羣動夜息浮雲陰，沈夫子彈醉翁吟。
醉翁吟，以我名，我初聞之喜且驚。
宮聲三疊何泠泠，酒行暫止四坐傾。
有如風輕日煖好鳥語，夜靜山響春泉鳴。
坐思千巖萬壑醉眠處，寫君三尺膝上橫。
沈夫子，恨君不爲醉翁客，不見翁醉山間亭。
翁歡不待絲與竹，把酒終日聽泉聲。
有時醉倒枕谿石，青山白雲爲枕屏。
花間百鳥喚不覺，日落山風吹自醒。
我時四十猶彊力，自號醉翁聊戲客。
爾來憂患十年間，鬢髮未老嗟先白。
滁人思我雖未忘，見我今應不能識。
沈夫子，愛君一罇復一琴，萬事不可干其心。
自非曾是醉翁客，莫向俗耳求知音。
贈潘景溫叟
作者：歐陽修
朝代：宋

秦盧不世出，俗子相矜誇。
治疾不知源，橫死紛如麻。
番陽奇男子，衣冠本儒家。
學本得心訣，照底窮根厓。
泠然鑒五藏，曾靡毫釐差。
公卿掃榻迎，黄金載盈車。
語言無羽翰，飛入萬齒牙。
相逢京洛下，使我驚且嗟。
七年慈母病，庸工口咿啞。
恨不早見君，以乞壺中砂。
通宵耳高論，飲恨知何涯。
瞥然別我去，征途指煙霞。
孤雲不可留，淚線風中斜。
贈潘道士
作者：歐陽修
朝代：宋

門無車轍紫苔侵，雞犬蕭條陋巷深。
寄語彈琴潘道士，雨中尋得越江吟。
贈無爲軍李道士二首·其一
作者：歐陽修
朝代：宋

無爲道士三尺琴，中有萬古無窮音。
音如石上瀉流水，瀉之不竭由源深。
彈雖在指聲在意，聽不以耳而以心。
心意既得形骸忘，不覺天地白日愁雲陰。
贈無爲軍李道士二首·其二
作者：歐陽修
朝代：宋

李師琴紋如卧蛇，一彈使我三咨嗟。
五音商羽主肅殺，颯颯坐上風吹沙。
忽然黄鍾回暖律，當冬草木皆萌芽。
郡齋日午公事退，荒涼樹石相交加。
李師一彈鳳凰聲，空山百鳥停嘔啞。
我怪李師年七十，面目明秀光如霞。
問胡以然笑語我，慎勿辛苦求丹砂。
惟當養其根，自然燁其華。
又云理身如理琴，正聲不可干以邪。
我聽其言未云足，野鶴何事還思家。
抱琴揖我出門去，獵獵歸袖風中斜。
贈王介甫
作者：歐陽修
朝代：宋

翰林風月三千首，吏部文章二百年。
老去自憐心尚在，後來誰與子爭先。
朱門歌舞爭新態，綠綺塵埃試拂絃。
常恨聞名不相識，相逢罇酒盍留連。
贈蚊
作者：歐陽修
朝代：宋

擾擾萬類殊，可憎非一族。
甚哉蚊之微，豈足汙簡牘。
乾坤量廣大，善惡皆含育。
荒茫三五前，民物交相黷。
禹鼎象神姦，蛟龍遠潛伏。
周公驅猛獸，人始居川陸。
爾來千百年，天地得清肅。
大患已云除，細微遺不錄。
蠅蝱蚤虱蟣，蜂蝎蚖蛇蝮。
惟爾於其間，有形纔一粟。
雖微無柰眾，惟小難防毒。
嘗聞高郵間，猛虎死凌辱。
哀哉露筋女，萬古讎不復。
水鄉自宜爾，可怪窮邊俗。
晨飱下帷幬，盛暑泥駒犢。
我來守窮山，地氣尤卑溽。
官閑懶所便，惟睡宜偏足。
難堪爾類多，枕席厭緣撲。
燻簷苦煙埃，燎壁疲照燭。
荒城繁草樹，旱氣飛炎熇。
羲和驅日車，當午不轉轂。
清風得夕涼，如赦脫囚梏。
掃庭露青天，坐月蔭嘉木。
汝寧無他時，忍此見迫促。
翾翾伺昏黑，稍稍出壁屋。
填空來若翳，聚隙多可掬。
叢身疑陷圍，聒耳如遭哭。
猛攘欲張拳，暗中甚飛鏃。
手足不自救，其能營背腹。
盤餐勞扇拂，立寐僵僮僕。
端然窮百計，還坐瞑雙目。
於吾固不較，在爾誠爲酷。
誰能推物理，無乃乖人欲。
騶虞鳳凰麟，千載不一矚。
思之不可見，惡者無由逐。
贈許道人
作者：歐陽修
朝代：宋

洛城三月亂鸎飛，潁陽山中花發時。
徃來車馬遊山客，貪看山花踏山石。
紫雲仙洞鎖雲深，洞中有人人不識。
飄飄許子旌陽後，道骨仙風本仙胄。
多年洗耳避世喧，獨卧寒巖聽山溜。
至人無心不算心，無心自得無窮壽。
忽來顧我何慇懃，笑我白髮老紅塵。
子歸爲筑巖前室，待我明年乞得身。
贈隱者
作者：歐陽修
朝代：宋

五岳嵩當天地中，聞君仍在最高峯。
山藏六月陰崖雪，潭養千年蛻骨龍。
物外自應多至樂，人間何事忽相逢。
飲罷飄然不辭决，孤雲飛去杳無蹤。
走筆答原甫提刑學士
作者：歐陽修
朝代：宋

歲暮山城喜少留，西亭尚欲挽行輈。
一罇莫惜臨岐別，十載相逢各白頭。
赴集禧宮祈雪追憶從先皇駕幸泫然有感
作者：歐陽修
朝代：宋

琳闕岧岧倚瑞煙，憶陪遊豫入新年。
雲深曉日開宮殿，水闊春風颺管絃。
千騎清塵回輦路，萬家明月放燈天。
一朝人事凄涼改，惟有靈光獨巋然。
越溪春
作者：歐陽修
朝代：宋

三月十三寒食日，春色遍天涯。越溪閬苑繁華地，傍禁垣、珠翠煙霞。紅粉牆頭，鞦韆影裡，臨水人家。歸來晚駐香車。銀箭透窗紗。有時三點兩點雨霽，朱門柳細風斜。沈麝不燒金鴨冷，籠月照梨花。
踏莎行
作者：歐陽修
朝代：宋

候館梅殘，溪橋柳細。草薰風暖搖徵轡。離愁漸遠漸無窮，迢迢不斷如春水。寸寸柔腸，盈盈粉淚。樓高莫近危闌倚。平蕪盡處是春山，行人更在春山外。
踏莎行
作者：歐陽修
朝代：宋

碧蘚迴廊，綠楊深院。偷期夜入簾猶卷。照人無奈月華明，潛身卻恨花深淺。密約如沈，前歡未便。看看擲盡金壺箭。闌干敲遍不應人，分明簾下聞裁剪。
踏莎行
作者：歐陽修
朝代：宋

雨霽風光，春分天氣。千花百卉爭明媚。畫梁新燕一雙雙，玉籠鸚鵡愁孤睡。薜荔依牆，莓苔滿地。青樓幾處歌聲麗。驀然舊事心上來，無言斂皺眉山翠。
踏莎行
作者：歐陽修
朝代：宋

雲母屏低，流蘇帳小。矮床薄被秋將曉。乍涼天氣未寒時，平明窗外聞啼鳥。困殢榴花，香添蕙草。佳期須及朱顏好。莫言多病為多情，此身甘向情中老。
踏莎行慢
作者：歐陽修
朝代：宋

獨自上孤舟。倚危檣目斷。難成暮雨，更朝雲散。涼勁殘葉亂。新月照、澄波淺。今夜裡，厭厭離緒難銷遣。強來就枕，燈殘漏永，合相思眼。分明夢見如花面。依前是、舊庭院。新月照，羅幕掛，珠簾卷。漸向曉，脈然睡覺如天遠。
迎春樂
作者：歐陽修
朝代：宋

薄紗衫子裙腰匝。步輕輕、小羅靸。人前愛把眼兒札。香汗透、胭脂蠟。良夜永、幽期歡則洽。約重會、玉纖頻插。執手臨歸，猶且更待留時霎。
述懷
作者：歐陽修
朝代：宋

歲律忽其周，陰風慘遼夐。
孤懷念時節，朽質驚衰病。
憶始來京師，街槐綠方映。
清霜一以零，眾木少堅勁。
物理固如此，人生寧久盛。
當時不樹立，後世猶譏評。
顧我實孤生，饑寒談孔孟。
壯年猶勇爲，刺口論時政。
中間蒙選擢，官實居諫諍。
豈知身愈危，惟恐職不稱。
十年困風波，九死出檻穽。
再生君父恩，如報犬馬性。
歸來見親識，握手相弔慶。
丹心皎雖存，白髮生已迸。
慙無羽毛彩，來與鸞凰竝。
鎩翮追羣翔，孤唳驚眾聽。
嚴嚴玉堂署，清禁肅而靜。
職業愧論思，文章慙誥命。
厚顔難久居，歸計無荒逕。
偷閑就朋友，笑語雜嘲詠。
歡情雖索寞，得酒猶豪橫。
羣居固可樂，寵祿尤難幸。
何日早收身，江湖一漁艇。
述懷送張總之
作者：歐陽修
朝代：宋

鬰鬰河堤綠樹平，送君困得到東城。
落花已盡鸎猶囀，垂柳初長蟬欲鳴。
去年送客亦曾到，正值楊花亂芳草。
人心不復故時歡，景物自隨時節好。
感今懷昔復傷離，一別相逢知幾時。
莫辭今日一罇酒，明日思君難重持。
東吳山水天下秀，羨君輕舟片帆逗。
江城月下夜聞歌，淮浦山前朝放溜。
樂哉此行時未晚，萬壑千巖不知遠。
可憐病客厭京塵，寂寞淹留已再春。
扁舟待得東南下，猶更河橋送幾人。
退居述懷寄北京韓侍中二首·其一
作者：歐陽修
朝代：宋

悠悠身世比浮雲，白首歸來潁水濆。
曾看元臣調鼎鼐，却尋田叟問耕耘。
一生勤苦書千卷，萬事銷磨酒百分。
放浪豈無方外士，尚思親友念離羣。
退居述懷寄北京韓侍中二首·其二
作者：歐陽修
朝代：宋

書殿宮臣寵並叨，不同憔悴返漁樵。
無窮興味閑中得，强半光陰醉裏銷。
靜愛竹時來野寺，獨尋春偶過溪橋。
猶須五物稱居士，不及顔回飲一瓢。
送丁元珍峽州判官
作者：歐陽修
朝代：宋

爲客久南方，西游更異鄉。
江通蜀國遠，山閉楚祠荒。
油幕無軍事，清猿斷客腸。
惟應陪主諾，不費日飛觴。
送京西提刑趙學士
作者：歐陽修
朝代：宋

題輿嘗屈佐留京，攬轡今行按屬城。
楚館尚看淮月色，嵩雲應虎過關迎。
春寒酒力風中醒，日暖梅香雪後清。
野俗經年留惠愛，莫辭臨別醉冠傾。
送京西提點刑獄張駕部
作者：歐陽修
朝代：宋

太華之松千歲肯，嘗聞其下多茯苓。
地靈山秀草木異，往往變化爲人形。
神仙不欲世人採，覆以雲氣常冥冥。
臺郎何年得真訣，服餌既久毛骨清。
汝陽昔見今十載，丹顔益少方瞳明。
郡齋政成罇俎樂，高談日接無俗情。
詔書忽下襃美績，使車朝出行屬城。
職清事簡稱雅意，蠹書古篋晨裝輕。
洛陽花色笑春日，錦衣晝歸閭里驚。
自云就欲謝官去，烏紗白髮西臺卿。
他年我亦老嵩少，願乞仙粒分餘馨。
送任處士歸太原
作者：歐陽修
朝代：宋

一虜動邊陲，用兵三十萬。
天威豈不嚴，賊首猶未獻。
自古王者師，有征而不戰。
勝敗繫人謀，得失由廟算。
是以天子明，咨詢務周徧。
直欲採奇謀，不爲人品限。
公車百千輩，下不遺僕賤。
況於儒學者，延納宜無間。
如何任生來，三月不得見。
方茲急士時，論擇豈宜慢。
任生居太原，白首勤著撰。
閉戶不求聞，忽來誰所薦。
人堅固當用，舉繆不加譴。
賞罰兩無文，是非奚以辨。
遂令拂衣歸，安使來者勸。
嗟吾筆與舌，非職不敢諫。
送公期得假歸絳
作者：歐陽修
朝代：宋

風吹積雪銷太行，水暖河橋楊柳芳。
少年初仕即京國，故里幾歸成鬢霜。
山行馬瘦春泥滑，野飯天寒餳粥香。
留連芳物佳節過，束带還來朝未央。
送刁紡推官歸潤州
作者：歐陽修
朝代：宋

翹翹名家子，自少能慷慨。
嘗從幕府辟，躍馬臨窮塞。
是時西邊兵，屢戰輒奔潰。
歸來買良田，俛首學秉耒。
家爲白酒醇，門掩青山對。
優游可以老，世利何足愛。
奈何從所知，又欲向并代。
主人忽南遷，此計亦中悔。
彼在吾往從，彼去吾亦退。
與人交若此，可以言節槩。
送前巫山宰吳殿丞
作者：歐陽修
朝代：宋

俊域當年仰下風，天涯今日一罇同。
高文落筆妙天下，清論揮犀服坐中。
江上掛帆明月峽，雲間謁帝紫微宮。
山城寂寞少嘉客，喜見瓊枝慰病翁。
送劉十三南遊
作者：歐陽修
朝代：宋

決決汴河流，櫓聲過晚浦。
行客問吳山，舟人多楚語。
春深紫蘭澤，夏早黄梅雨。
時應賦登眺，聊以忘覊旅。
送劉半千平陽簿
作者：歐陽修
朝代：宋

嶺梅歸驛路迢迢，越鳥巢傾木半喬。
松徑就荒聊應召，桂叢留隱定相招。
家庭噪鵲爭喧樹，夜帳驚猿自擁條。
何處秋風摧客鬢，青絲恐逐物華凋。
送劉學士知衡州
作者：歐陽修
朝代：宋

楊子懶屬書，平居惟嗜酒。
一沐或彌旬，解酲須五斗。
淡爾輕榮利，何常問無有。
忍憶四馬歸，行爲一麾守。
湘酎自古醇，醽水聞名久。
簿領但盈几，聖經不離口。
湖田賦稻蟹，民訟爭垅畝。
兀爾即沈冥，安能知可否。
聊爲寄情樂，豈與素懷偶。
藏器思適時，投刃寧煩手。
行當考官績，勿復困甖缶。
送劉秀才歸河內
作者：歐陽修
朝代：宋

落日古京門，車馬動行色。
河上多悲風，山陽有歸客。
朽篋蠹蟲篆，遺文摹鳥迹。
言干有司知，豈顧時人識。
山陂歲始寒，霰雪密已積。
還愛寧久留，方言事征軛。
送劉虛白二首·其一
作者：歐陽修
朝代：宋

祕訣誰傳妙若神，能將題品徧朝紳。
因言禍福兼忠孝，吾愛君平善誨人。
送劉虛白二首·其二
作者：歐陽修
朝代：宋

我嗟韁鎖若牽拘，久羨南山去結廬。
自顧豈勞君借譽，偶然章服裹猿狙。
送友人南下
作者：歐陽修
朝代：宋

河橋別柳減春條，隔浦挐音聽已遥。
千里羹蓴誇敵酪，滿池滮稻欲鳴蜩。
東風楚岸神靈雨，殘月吳波上下潮。
如弔湘纍搴香若，秋江斜日駐蘭橈。
送同年史褒之武功尉
作者：歐陽修
朝代：宋

久作遊邊客，常悲入塞笳。
今茲一尉遠，猶困折腰嗟。
白馬關中道，青天棧外家。
過秦應弔古，惟有故山斜。
送吳照鄰還江南
作者：歐陽修
朝代：宋

霜前江水磨碧銅，岸背菱葉翹青蟲。
吳郎鬢絲生幾縷，不羞月上扶桑東。
羞見清波照人景，去時黑髮吹春風。
五年歸來婦應喜，從此不問西飛鴻。
送吳生南歸
作者：歐陽修
朝代：宋

自我得曾子，於茲二十年。
今又得吳生，既得喜且歎。
古士不並出，百年猶比肩。
區區彼江西，其產多材賢。
吳生初自疑，所擬豈其倫。
我始見曾子，文章初亦然。
崑崙傾黄河，渺漫盈百川。
决疏以道之，漸斂收橫瀾。
東溟知所歸，識路到不難。
吳生始見我，袖藏新文篇。
忽從布褐中，百寶寫我前。
明珠雜璣貝，磊砢或不圓。
問生久懷此，奈何初無聞。
吳生不自隱，欲吐羞俛顔。
少也不自重，不爲鄉人憐。
中雖知自悔，學問苦賤貧。
自謂久而信，力行困彌堅。
今來决疑惑，幸冀蒙洗湔。
我笑謂吳生，爾其聽我言。
世所謂君子，何異於眾人。
眾人爲不善，積微成滅身。
君子能自知，改過不逡巡。
惟於斯二者，愚智遂以分。
顔回不貳過，後世稱其仁。
孔子過而更，日月披浮雲。
子路初來時，雞冠佩豭豚。
斬蛟射白額，後卒爲名臣。
子既悔其往，人誰禦其新。
醜夫祀上帝，孟子豈不云。
臨行贈此言，庶可以書紳。
送呂夏卿
作者：歐陽修
朝代：宋

始吾尚幼學弄筆，羣兒爭誦公初文。
嗟我今年已白髮，公初相見猶埃塵。
傳家尚喜有二子，始知靈珠出淮濱。
去年束書來上國，欲以文字驚眾人。
駑駘羣馬斂足避，天衢讓路先騏驎。
尚書禮部奏高第，斂衣襆硯趨嚴宸。
曈曈春日轉黄傘，藹藹賦筆摛青雲。
我時寓直殿廬外，眾中迎子笑以忻。
明朝失意落人後，我爲沮氣羞出門。
得官高要幾千里，猶幸海遠無惡氛。
英英帝圃多鸞凰，上下羽翼何繽紛。
期子當呼丹山鳳，爲瑞相與來及羣。
送唐生
作者：歐陽修
朝代：宋

京師英豪域，車馬日紛紛。
唐生萬里客，一影隨一身。
出無車與馬，但踏車馬塵。
日食不自飽，讀書依主人。
夜夜客枕夢，北風吹孤雲。
翩然動歸思，旦夕來叩門。
終年少人識，逆旅惟我親。
來學媿道矒，贈歸慚橐貧。
勉之期不止，多穫由力耘。
指家大嶺北，重湖浩無垠。
飛鴈不可到，書來安得頻。
送姜秀才遊蘇州
作者：歐陽修
朝代：宋

憶從太學諸生列，我尚弱齡君秀發。
同時並薦幾存亡，一夢十年如倏忽。
壯心君未減青春，多難我今先白髮。
山花撩亂鳥綿蠻，更盡一罇明日別。
送威勝軍張判官
作者：歐陽修
朝代：宋

北地不知春，惟看榆葉新。
岑牟多武士，玉麈重嘉賓。
野燐驚行客，烽煙入遠塵。
繫書沙上鴈，時寄日邊人。
送子野
作者：歐陽修
朝代：宋

四時慘舒不可調，冬夏寒暑易鬰陶。
春陽著物大軟媚，獨有秋節最勁豪。
金方堅剛屏炎瘴，兌氣高爽清風飚。
煙霞破散灝氣豁，山河震發地脈摇。
天開寶鑑露寒月，海拍積雪卷怒潮。
光輝通透奪星耀，蟠潛驚奮鬭蜃蛟。
高樓精爽毛髮竦，壯懷直恐衝斗杓。
欲飛輕衣上拂漢，擬乘王氣戲鷺濤。
念時文法密於織，覊縻束縛不自聊。
豈無策議獻人主，扼持舌在口已膠。
當秋且幸際軒豁，誰能兒女聽螗蜩。
君方壯歲襟宇快，名聲樂與家聲高。
輕舟從遊山川底，詩酒合興皆翹翹。
堪嗟宋玉自悲攪，可並張翰同逍遥。
功名富貴有時到，忍把壯節良辰消。
送孔生再遊河北
作者：歐陽修
朝代：宋

志士惜白日，高車無停輪。
孔生東魯儒，年少勇且仁。
大軸獻理匭，長裾弊街塵。
門無黄金聘，家有白髮親。
寒風八九月，北渡大河津。
玉塞積精甲，金戈輝秋雲。
孔生力數斗，其智兼千人。
短褐不自暖，高談吐陽春。
北州多賢侯，待士誰最勤。
一見贈雙璧，再見延上賓。
丈夫患不遇，豈患長賤貧。
送孔秀才遊河北
作者：歐陽修
朝代：宋

吾始未識子，但聞楊公賢。
及子來叩門，手持贈子篇。
賢愚視所與，不待交子言。
子文諧律呂，子行潔琅玕。
行矣慎所遊，惡草能敗蘭。
送孟都官知蜀州
作者：歐陽修
朝代：宋

名郎出粉闈，佳郡古關西。
幾驛秦亭盡，千山蜀鳥啼。
朱輪照耕野，綠芋覆秋畦。
向闕應東望，雲深隴樹迷。
送孫秀才
作者：歐陽修
朝代：宋

高門煌煌赫如赭，勢利聲名爭借假。
嗟哉子獨不顧之，訪我千山一羸馬。
明珠渡水覆舟失，曾我璣貝猶滿把。
遲遲顧我不欲去，問我無窮慚報寡。
時之所棄子獨嚮，無乃與世異取捨。
送學士三丈
作者：歐陽修
朝代：宋

供帳洛城邊，征轅去莫攀。
人醒風外酒，馬度雪中關。
故府誰同在，新年獨未還。
遥應行路者，偏識綵衣斑。
送宋次道學士赴太平州
作者：歐陽修
朝代：宋

古堤老柳藏春煙，桃花水下清明前。
江南太守見之笑，擊鼓插旗催解船。
侍中令德宜有後，學士清才方少年。
文章秀粹得家法，筆畫點綴多餘妍。
藏書萬卷復强記，故事累朝能口傳。
來居侍從乃其職，遠置州郡誰謂然。
交游一時盡英俊，車馬兩岸來聯翩。
船頭朝轉暮千里，有酒胡不爲留連。
送客回馬上作
作者：歐陽修
朝代：宋

南浦空波綠，西陂夕照寒。
瑶華傷遠道，芳草送歸鞍。
翠歛遥山疊，氛收古澤寬。
衰容畏秋色，不及楚楓丹。
送左殿丞入蜀
作者：歐陽修
朝代：宋

傳聞蜀道難，行客若登天。
紫竹深無路，黄花忽見川。
聞禽嗟異域，問俗訪耆年。
欲識京都遠，惟應望日邊。
送廖八下第歸衡山
作者：歐陽修
朝代：宋

曾作關中客，嘗窺百二疆。
自言秦隴水，能斷楚人腸。
失意倦京國，羈愁成鬢霜。
何如伴征鴈，日日向衡陽。
送張吉老赴浙憲
作者：歐陽修
朝代：宋

吳越東南富百城，路人應羨繡衣榮。
昔時結客曾遊處，今見焚香夾道迎。
治世用刑期止殺，仁心聽獄務求生。
時豐訟息多餘暇，無惜新篇屢寄聲。
送張如京知安肅軍
作者：歐陽修
朝代：宋

相逢舊從事，新命忽臨戎。
界上山河壯，軍中彭角雄。
朔風馳駿馬，塞雪射驚鴻。
試取封侯印，何如筆硯功。
送張學士知郢州
作者：歐陽修
朝代：宋

漢郎清曉赤墀趨，楚老西來望集旟。
侍史護衣薰蕙草，轆轤要劔從驪駒。
陽春繞雪歌低扇，油幕連運水泛渠。
千里脩門對涔浦，好尋遺玦弔三閭。